**verejný a politický život**

**oslavy, udalosti a návštevy**

**Slávnostné mestské zastupiteľstvo**

Slávnostné mestské zastupiteľstvo, ktoré sa niekoľko rokov koná pri príležitosti osláv oslobodenia mesta, bolo zvolané na piatok 26. januára. Konalo sa v Mestskom hoteli Ďumbier. Symbolicky v  rovnaký deň v  Brezne vzdávajú úctu hrdinom, ktorým vďačíme za našu slobodu, ako aj novodobým osobnostiam, ktorých úprimný záujem o Brezno sa prejavuje aktivitou v najrôznejších oblastiach spoločenského života. Toto významné spoločenské podujatie je aj príležitosť na poďakovanie a ocenenie jednotlivcov a kolektívov. Ocenenia za rok 2023 – Cenu mesta a Cenu primátora odovzdal osobnostiam primátor Tomáš Abel. Vyjadril im poďakovanie za ich prácu a úsilie. Ocenenia pre jednotlivcov a kolektívy schválilo Mestské zastupiteľstvo na svojom zasadnutí dňa 25. októbra 2023. Vzácni hostia, zástupcovia mesta, predstavitelia štátnej správy a samosprávy, ako aj verejnosť sa zoznámili s príbehmi ľudí, ktorých úsilie, vášeň pre vec, disciplína, odvaha, talent a  um priviedli k  výnimočným úspechom a  rešpektu v oblastiach, v ktorých pôsobia. Za všetkých ocenených sa na záver slávnosti prihovorila riaditeľka Základnej školy s  materskou školou Karola Rapoša Danka Katonová, ktorá poďakovala tým, ktorí ich na ocenenie nominovali, či už sú to kolegovia, blízki spolupracovníci, priatelia, ako aj najbližším, vedeniu mesta a poslancom mestského zastupiteľstva.

CENU MESTA BREZNA za rok 2023 prevzali na slávnosti :

**Danka Katonová** – riaditeľka Základnej školy s materskou školou Karola Rapoša na Pionierskej ulici č. 4, , **Ivan Sýkorka** – dirigent v Dychovom orchestri mesta Brezna, **Country skupina Vodopád** – pri príležitosti 40 rokov fungovania.

CENA PRIMÁTORA za rok 2023 na slávnosti získali:

**Eva Laurinc Wolframová** – očná lekárka breznianskej nemocnice, dlhoročná poslankyňa mestského zastupiteľstva a poslankyňa Banskobystrického samosprávneho kraja, **Anna Wodziková** – dlhoročná vrchná sestra na breznianskej záchranke, **Ivan Duhan –** dlhoročný člen Automotoklubu Zväzarmu Mostáreň Brezno, **Lesy mesta Brezno** a Technické služby mesta Brezna – pri príležitosti 30. výročia založenia.

*Podrobnejšie o ocenených za rok 2023 je v kronike mesta 2023.*

SPRIEVODNÁ DOKUMENTÁCIA: Fotografie v elektronickej podobe

**DEŇ učiteľov**

Pri príležitosti Dňa učiteľov sa v mestskom dome kultúry uskutočnil 28. marca slávnostný program, venovaný zamestnancom všetkých škôl na území mesta. Popoludnie bolo spojené s ocenením aktívnych a tvorivých pedagógov. Primátor odovzdal ocenenie štrnástim pedagógom za dlhoročnú pedagogickú prácu a osobný prínos pre rozvoj školstva v meste Brezno, na základe návrhu riaditeľov jednotlivých škôl. Všetkých potešilo úspešné divadelné predstavenie Klimaktérium 2.

*Zoznam ocenených učiteľov v kapitole Školstvo*.

SPRIEVODNÁ DOKUMENTÁCIA: Fotografie v elektronickej podobe

**voľby prezidenta**

Koncom marca a začiatkom apríla sa konali na Slovensku voľby prezidenta Slovenskej republiky. Rozhodujúce – druhé kolo volieb sa konalo 6. apríla. Rozhodovalo sa o tom, či sa prezidentom Slovenskej republiky stane kandidát koalície Peter Pellegrini alebo kandidát opozície Ivan Korčok.

Na Slovensku vyhral voľby **Peter Pellegrini**, doterajší predseda parlamentu, so ziskom 53,12 percent hlasov všetkých voličov. Bývalý minister zahraničných vecí a diplomat **Ivan Korčok** získal 46,87 percent hlasov.  Súčasná koalícia Smeru, Hlasu a Slovenskej národnej strany má v Brezne viac voličov ako opozičné strany. Ukázalo sa to aj pri týchto voľbách. V porovnaní s voľbami na celom Slovensku, získal víťaz v Brezne ešte viac percent hlasov. V meste Brezno dalo budúcemu prezidentovi hlas 59,41 percent voličov, jeho protikandidátovi Ivanovi Korčokovi 40,58 percent všetkých zúčastnených voličov. Účasť v druhom kole v rámci Slovenska dosiahla úroveň 61,14 % voličov, doteraz vyššia bola iba v roku 1999, kedy Slováci po prvýkrát volili hlavu štátu priamo. Z celkového počtu 4 368 697 voličov zapísaných v zoznamoch voličov na celom Slovensku sa v druhom kole voľby prezidenta zúčastnilo 2 671 279. V porovnaní s prvým kolom bola účasť vyššia, vtedy prišlo hlasovať menej, len 2 265 656 voličov, čo je 51,91 percent. V meste Brezno sa volilo v 20 volebných okrskoch. Z celkového počtu 16 083 oprávnených voličov v meste pristúpilo k urnám 9 401, čo znamenalo 58,45 percentnú účasť. V samotnom Brezne budúcemu prezidentovi odovzdalo hlas 59,41 percent a jeho súperovi len 40,58 percent hlasov.

**SPOMIENKA NA ŠTEFÁNIKA**

V piatok 3. mája sme si v Brezne pripomenuli 105. výročie úmrtia velikána našej histórie gen. M. R. ŠTEFÁNIKA, Na námestí sa konal pietny akt s položením kvetov k jeho pomníku.

**Deň víťazstva nad fašizmom**

Pred sedemdesiatimi deviatimi rokmi skončila 2. svetová vojna, ktorá priniesla ľuďom na celom svete skazu, utrpenie, bolesť a žiaľ. 8. máj oslavujeme každoročne aj v Brezne ako Deň víťazstva nad fašizmom. Za účasti predstaviteľov samosprávy a štátnej správy, členov Slovenského zväzu protifašistických bojovníkov, Klubu vojenských veteránov, Klubu generála Milana Rastislava Štefánika v Brezne a verejnosti sa uskutočnili Spomienkové oslavy. Na pamiatku tým, ktorí pre nasledujúce generácie vybojovali pokojný život a mier, položili kytice a vence k pomníku Partizána. Účastníci spomienkového aktu položili vence tiež ku pamätníku židovským obetiam holokaustu na starom cintoríne. Obete vojny si uctil v tento deň aj miestny klub Spoločnosti M. R. Štefánika spolu so študentmi. Položili vence v priestoroch Súkromnej strednej odbornej školy pedagogickej EBG ku buste M. R. Štefánika a lipe, ktorá bola zasadená 9. mája 1920 pri príležitosti 1. výročia úmrtia velikána slovenských dejín.

SPRIEVODNÁ DOKUMENTÁCIA: Fotografie v elektronickej podobe

**Návšteva z  partnerských miest**

Na Dni mesta Brezna zavítali delegácie z partnerských miest, a  to poľského Ciechanówa, rumunského Nadlaku a  českého Nového Bydžova. V  rámci návštevy absolvovali prehliadku vyhliadkovej veže, turistickým vláčikom si prezreli projekty mesta, oslovila ich aj novootvorená expozícia Nostalgia¿ a Bistro. V  piatok popoludní sa spoločne so zástupcami mesta v sprievode pod taktovkou skupiny historického šermu Berezun poklonili osobnosti celoeurópskeho významu gen. M. R. Štefánikovi a k jeho soche položili kytice kvetov. Z  pódia návštevníkov pozdravil primátor Tomáš Abel. Na pódiu privítal zástupcov družobných miest, ktoré patria k  neodmysliteľnej súčasti Dní mesta, pretože im dodávajú medzinárodný význam a vážnosť. Podľa slov primátora, Brezno je hrdé na to, že udržiava spoluprácu s partnerskými mestami. Prihovorili sa aj zahraniční hostia, ktorých veľmi potešilo, že opäť po roku mali tú česť byť súčasťou významného sviatku. Primátorovi, ako aj vedeniu mesta poďakovali za pozvanie, a vyjadrili nádej, že spolupráca medzi družobnými mestami bude pokračovať aj ďalšie roky. Všetkým zaželali skvelú zábavu a veľa zdravia.

**voľby do**[**Európskeho parlamentu**](https://sk.wikipedia.org/wiki/Eur%C3%B3psky_parlament)

Vo všetkých členských štátoch sa v júni konali voľby do [Európskeho parlamentu](https://sk.wikipedia.org/wiki/Eur%C3%B3psky_parlament). Na Slovensku bola volebným dňom sobota  [8. júna](https://sk.wikipedia.org/wiki/8._j%C3%BAn) .   Voľby na Slovensku vyhrala strana [Progresívne Slovensko](https://sk.wikipedia.org/wiki/Progres%C3%ADvne_Slovensko) s 27,81  percentami hlasov, druhá skončila strana [SMER-SD](https://sk.wikipedia.org/wiki/SMER_%E2%80%93_soci%C3%A1lna_demokracia); získala 24,76  percent hlasov, po nej hnutie [REPUBLIKA](https://sk.wikipedia.org/wiki/REPUBLIKA) s 12,53 %, [HLAS-SD](https://sk.wikipedia.org/wiki/HLAS_%E2%80%93_soci%C3%A1lna_demokracia)  presvedčila 7,18 percent voličov. Do parlamentu voliči poslali aj [KDH](https://sk.wikipedia.org/wiki/KDH), keď dostali 7,14  percenta hlasov všetkých voličov. Na základe výsledkov si strany rozdelili 15 mandátov, čo je o jedného [europoslanca](https://sk.wikipedia.org/wiki/Poslanec_Eur%C3%B3pskeho_parlamentu) viac, kvôli zvýšeniu celkového počtu europoslancov zo 705 na 720.  Progresívne Slovensko získalo šesť mandátov, SMER-SD päť mandátov, Republika dva mandáty a Hlas-SD s KDH po jednom mandáte. [Účasť vo voľbách](https://sk.wikipedia.org/wiki/Volebn%C3%A1_%C3%BA%C4%8Das%C5%A5_na_Slovensku) dosiahla 34,38 %, čo predstavovalo 1 505 176 voličov, historicky najvyššia účasť z doterajších piatich eurovolieb konaných na Slovensku.

Aj na týchto voľbách sa ukázalo, že Brezňania volia rozdielne ako ostatné časti Slovenska. [Účasť vo voľbách](https://sk.wikipedia.org/wiki/Volebn%C3%A1_%C3%BA%C4%8Das%C5%A5_na_Slovensku) tu  bola nižšia ako celoslovenská, Hoci bola najvyššia z doterajších piatich volieb do Európskeho parlamentu, k  urnám prišlo v Brezne len 32,35 percent oprávnených voličov,  Vyhrala tu strana SMER - sociálna demokracia s volebným výsledkom 26,53 percent získaných hlasov. Progresívne Slovensko bolo až na druhom mieste, keď presvedčilo 24,87 percent breznianskych voličov. Treťou voľbou bola u nás zhodne so Slovenskom REPUBLIKA s 15,13 percent získaných hlasov. Kresťanskodemokratické hnutie si vybralo 9,80 percent voličov, HLAS - sociálna demokracia presvedčila v Brezne len 9,44 percent oprávnených voličov.

Do parlamentu kandidovalo 24 politických strán. Súčasťou kandidátskej listiny strany SRDCE vlastenci a dôchodcovia - SLOVENSKÁ NÁRODNÁ JEDNOTA boli aj dvaja Brezňania. S číslom 1 kandidoval do Európskeho parlamentu **Jozef Tokár**, 68 – ročný dôchodca a Ing. **Milan Hašan**, 68-ročný dôchodca, za Kresťanskodemokratické hnutie kandidoval s číslom 14, Brezňan **Jakub Berčík**, doc. Ing., PhD., 36 - ročný vysokoškolský učiteľ. Ani jedného však do [Európskeho parlamentu](https://sk.wikipedia.org/wiki/Eur%C3%B3psky_parlament) nezvolili.

**SLÁVNOSŤ ODHALENIA pamätníkA**

V Brezne sa 12. júla konala milá slávnosť. Na nábreží Hrona za účasti splnomocnenca vlády SR pre rómske komunity **Alexandra Daška** z  Čierneho Balogu, zástupcov mesta, starostov z  obcí Čierny Balog, Valaská, Podbrezová, mestských poslancov, prednostu Okresného úradu v  Brezne, zástupcov Lesov SR, obyvateľov a ďalších hostí odhalili bustu J. D. Matejovie, ktorý svojou prácou a oddanosťou zanechal nezmazateľnú stopu v  našej histórii. Na nábreží Hrona bol slávnostne odhalený pamätník s jeho podobizňou. Je navrhnutý tak, že J. D. Matejovie je otočený smerom na Čierny Balog a to nielen preto, aby sa naň pozeral, ale aby sa aj Balog pozeral na neho a v tejto interakcii sa podarilo zlepšiť stav slovenských lesov, ktorý je momentálne v zložitej situácii. Pri buste sa nachádza aj Dekrétova lavička, ktorá nabáda okoloidúcich, aby sa v dnešnom uponáhľanom svete zastavili. Milú slávnosť spevom a  hrou na fujare spríjemnil Ondrej Paciga.

Financovanie diela zabezpečili Lesy mesta Brezno, iniciátor myšlienky **Pavol Datko** a Slováci žijúci v zahraničí.

*Viac o výstavbe pomníka v kapitole Spoločenské aktivity*

SPRIEVODNÁ DOKUMENTÁCIA: Fotografie v elektronickej podobe

**oslavy Slovenského národného povstania**

Celé Slovensko si pripomenulo jubilejné 80. výročie Slovenského národného povstania. V Brezne sa konali regionálne oslavy, ktoré svojou účasťou poctil prezident Slovenskej republiky **Peter Pellegrini**, poslanci NR SR, štátni tajomníci ministerstiev a ďalší významní hostia. Slávnosti otvoril Polmaratón SNP, ktorý sa po 15-tich rokoch vrátil do Brezna a oživil tak krásnu tradíciu. Ako sa stalo v posledných rokoch tradíciou spomienkové oslavy neoficiálne v meste Brezno začali pri pamätníku veliteľa posádky z obdobia SNP plk. in memorián Samuela Sekurisa, veliteľa delostrelectva II. taktickej skupiny povstania, čestného občana mesta Brezno, ktorý za svoju účasť v povstaní zaplatil životom 7. apríla 1945 v koncentračnom, tábore Mauthausen. Pre lepšiu informovanosť občanov a taktiež pre návštevníkov mesta primátor mesta Tomáš Abel odhalil tabuľu s informáciou o osobnosti plk. in m. Samuela Sekurisa. Táto informácia je doplnená QR kódom, kde sa môžeme dozvedieť online oveľa viac vrátane fotografií a aj o odhalení pamätníka tejto významnej osobnosti v bývalých kasárňach breznianskej posádky za prítomnosti manželky Júlie a syna Samuela.

Spomienkové podujatie oficiálne začalo o 13. hodine príchodom prezidenta SR Petra Pellegriniho za veľkého potlesku Brezňanov a privítania primátorom Tomášom Abelom. Najvyšší predstaviteľ štátu sa za prítomnosti čestnej stráže, Vojenskej hudby Banská Bystrica pri pomníku Partizána poklonil hrdinom jednej z najvýznamnejších udalostí našich novodobých dejín. Na pietnom akte si položením vencov uctili vojnové obete poslanci NR SR, štátni tajomníci ministerstiev, splnomocnenec vlády pre rómske komunity, predstavitelia mesta, štátnej správy a samosprávy, členovia Slovenského zväzu protifašistických bojovníkov, Klubu vojenskej histórie Československej ľudovej armády Anthropoid, vojenského útvaru Nemecká, zväzu vojakov Slovenskej republiky Klub Brezno, Klubu Milana Rastislava Štefánika, zástupcovia cirkví a ďalší hostia. Po pietnej spomienke ukončenej štátnou hymnou SR sa všetci účastníci presunuli k pódiu na námestí, kde sa konal oficiálny program,  Prezident Peter Pellegrini ocenil, že popri hlavnom podujatí, ktoré sa uskutočnilo v Banskej Bystrici, sa konali aj regionálne oslavy v Brezne. Na oslavách v Brezne sa zúčastnil aj poslanec NR SR a podpredseda BBSK **Roman Malatinec**. Význam a výsledky SNP vyzdvihol v príhovore aj zástupca Slovenského zväzu protifašistických bojovníkov Jaroslav Demian. Regionálne oslavy 80. výročia SNP v Brezne sa skončili a podľa slov primátora Tomáša Abela boli také, aké si zaslúžia byť. *“P*rezident SR Peter Pellegrini sa rozlúčil slovami „*Ja som Banskobystričan, Horehronie mi je veľmi blízke, považujem ho za svoju domovinu, preto som neváhal prísť aj sem do Brezna. Veľmi sa teším a veľmi pekne ďakujem pánovi primátorovi a všetkým organizátorom z mesta, že udržiavajú túto tradíciu a že napriek veľkým centrálnym celonárodným oslavám v Banskej Bystrici neopomenuli ani tento rok oslavy v Brezne. Ďakujem, pre mňa to bola veľká česť sa na nich zúčastniť*.“  Program pre verejnosť pokračoval kultúrnym programom až do večerných hodín.

SPRIEVODNÁ DOKUMENTÁCIA: Fotografie v elektronickej podobe

**kongres s komunálnymi lídrami**

Mesto Brezno bolo v utorok 8. októbracentrom samosprávneho diania. Ministerstvo investícií, regionálneho rozvoja a informatizácie SR tu zorganizovalo II. pracovný kongres s komunálnymi lídrami, celoslovenskú konferenciu pre primátorov a starostov. V Brezne sa na tomto podujatí stretlo 1300 starostov a primátorov z celého Slovenska, členov vlády SR, ako aj najvyšších ústavných činiteľov SR. Okrem predsedu vlády na kongrese privítali aj viacerých ministrov vlády a podpredsedu Národnej rady SR Andreja Danka. Podujatie sa konalo v Aréne Brezno.

Kongres začal hymnou SR v podaní speváckej skupiny *Pohorelskí chlopí*. Viac ako 1300 zástupcov miest, obcí a samosprávnych krajov sa dozvedelo novinky z dielne rezortu aj najbližšie plány. Predseda vlády **Robert Fico** na tlačovej konferencii počas pracovného kongresu starostom a primátorom sľúbil, že vláda poskytne v priebehu 14 dní sumu 50 miliónov eur mestám a obciam. Doplnil, že zároveň regionálnym samosprávam odpustia 20 miliónov eur z pôžičiek. V Brezne vyhlásil, že vládna koalícia je pripravená pomôcť aj na budúci rok. Informoval, že to však musí byť ZMOS, kto príde s koncepciou komunálnej reformy. Združenie podľa neho povie, čo bude štát robiť s malými obcami, ktoré majú málo obyvateľov. Fico reagoval, že síce majú právo mať starostu, riešiť však potrebujú, čo bude s inými pracovnými funkciami takýchto obcí.

**workshop o kvalite ovzdušia**

V stredu 15. marca sa v priestoroch zasadačky Mestského úradu na Nám. gen. M. R. Štefánika 3 uskutočnil workshop v rámci projektu Smart City Academy, zameraný na zlepšenie kvality ovzdušia. Účastníci sa dozvedeli ako ju vylepšiť, spojený bol tiež s inšpiratívnymi ukážkami zo zahraničia. Zástupcovia Smart Cities klubu a Slovenského hydrometeorologického ústavu predstavili progres realizácie projektu, jeho aktivity, výstupy a viedli neformálnu diskusiu so zástupcami mesta, poslancami mestského zastupiteľstva, ako aj zástupcami spoločností a okresného úradu. **Podľa slov odborníkov, hlavnými zdrojmi znečisťovania ovzdušia na Slovensku sú lokálne kúrenie a automobilová doprava. Skonštatovali, že treba preto hľadať riešenia, ako kvalitu života v meste vylepšiť.**

SPRIEVODNÁ DOKUMENTÁCIA: Fotografie v elektronickej podobe

**Konferencia ku klíme**

S cieľom zhodnotiť výsledky úspešného projektu za takmer jeden a pol milióna eur, ktorý sa Breznu podarilo zrealizovať v priebehu uplynulých troch rokov, sa 11. apríla konala záverečná konferencia. Pozvanie na konferenciu prijali špecialisti v oblasti životného prostredia, analytici monitoringu meteorologických meraní, vývojári technologických spoločností, ale aj zástupcovia Smart Cities klubu. Účastníci skonštatovali, že prijaté opatrenia Akčného plánu mesta Brezno, zamerané na zmiernenie dôsledkov zmeny klímy, na ktoré samospráva získala zdroje z Nórskych grantov, prispeli k zlepšeniu energetickej efektívnosti verejných budov. Ich realizácia prispela aj k zníženiu emisií skleníkových plynov prostredníctvom investícií do elektromobility a nemotorovej dopravy, k úsporám energií vďaka inteligentnému verejnému osvetleniu, k ochladzovaniu prostredia pomocou rozširovania zelenej a modrej infraštruktúry, zachytávaniu zrážkovej vody na jej opätovné použitie či k dôkladnej separácii bioodpadu

SPRIEVODNÁ DOKUMENTÁCIA: Fotografie v elektronickej podobe

**Deň vojnových veteránov**

11. november je významný deň. V roku 1918 sa vtedy skončil strašný vojnový konflikt, a to prvá svetová vojna. Dnes ho poznáme aj ako Deň vojnových veteránov alebo Deň červených makov. Ako na mnohých miestach našej planéty si členovia a sympatizanti klubu [Zväz vojakov Slovenskej republiky](https://zvazvojakov.sk/) generála Goliana a breznianskych rytierov delostrelectva plk. in m. Samuela Sekurisa 11. 11. 2024 o 11 hod. 11 minút pripomenuli deň vojenských veteránov. Pripojili sa k zástupcom orgánov štátnej správy, samosprávy, politických strán a organizácií, žiakom základných a stredných škôl, občanom mesta Brezno a Horehronia. Prvá zastávka vzdania úcty bola pri pamätníku obetiam druhej svetovej vojny. Druhá zastávka bola pri soche generála Milana Rastislava Štefánika. Tretia zastávka bola pri pamätníku obetiam SNP. Položením venca s červenými makmi vzdali hold obetiam všetkých vojen a vojnových konfliktov. Po štátnej hymne v podaní dychovky bolo uvítacie slovo s básňou. K zúčastneným sa prihovoril primátor mesta pán Tomáš Abel. Pripomenul, že od roku 2011 na základe podnetu Klubu breznianskych rytierov delostrelectva plk. in m. Samuela Sekurisa sa táto spomienková akcia stala tradíciou. V tento rok sa prvýkrát taktiež v stanovený čas rozozvučali breznianske zvony ako inde na svete. Na záver pietnej spomienky zaznela hymnická pieseň.

SPRIEVODNÁ DOKUMENTÁCIA: Fotografie v elektronickej podobe

**návšteva čínskeho veľvyslanca**

Do mesta Brezno pricestovala vzácna návšteva – čínsky veľvyslanec jeho excelencia pán Cai Ge, ktorý prijal pozvanie od pána primátora Tomáša Abela, s cieľom osobného zoznámenia sa s regiónom Horehronie a nadviazania spolupráce, a to ako so samotným mestom Brezno, tak aj s Oblastnou organizáciou cestovného ruchu REGIÓN HOREHRONIE v rámci cestovného ruchu, kultúry, vzdelávania, športu a obchodu. Veľvyslanec pricestoval do regiónu už 13. decembra 2024, kedy sa zúčastnil, spolu s primátorom mesta, slávnostného otvorenia Ľadového mestečka, kde poprial všetkým  návštevníkom pokojné vianočné sviatky.

Pri príležitosti osobnej návštevy čínskeho veľvyslanca v Brezne sa uskutočnilo dňa 14. decembra v Mestskom hoteli Ďumbier podujatie so zameraním zistiť možností spolupráce v oblasti cestovného ruchu a školstva. Za mesto Brezno sa stretnutia zúčastnil viceprimátor **Miroslav Fašang**. Vo veľkej sále hotela prebiehala prezentácia nehmotného kultúrneho dedičstva Číny na základe iniciatívy Šaolínskeho kultúrneho centra Slovenskej republiky. Jej neodmysliteľnou súčasťou bol napríklad čajový obrad, kaligrafia, tradičná technika lakovania a mnohé iné aktivity, ku ktorým sa mohla priučiť verejnosť, a to pod vedením čínskej kultúrnej delegácie.

Súčasťou  podujatia bolo aj pracovné stretnutie s veľvyslancom a jeho sprevádzajúcou delegáciou. Najväčší priestor bol venovaný cestovnému ruchu a teda prezentácii  regiónu Horehronie  zo strany OOCR REGIÓN HOREHRONIE. Čínsky veľvyslanec navštívil aj Nízke Tatry, previezol sa lanovkou na Chopok, kde sa uskutočnilo ďalšie pracovné stretnutie aj so zástupcami strediska Jasná, a to aj za účasti predstaviteľov Banskobystrického samosprávneho kraja a riaditeľom Hotela Partizán.

SPRIEVODNÁ DOKUMENTÁCIA: Fotografie v elektronickej podobe

**samosprÁVA**

**VEDENIE MESTA OD VOLIEB V ROKU 2022**

**Primátor mesta JUDr. Tomáš ABEL, PhD.**

**Zástupcovia primátora mesta Ing. Miroslav FAŠANG**

**Hlavná kontrolórka mesta Brezna Ing. Ingríd KONEČNÁ VEVERKOVÁ**

**Prednostka mestského úradu Mgr. Zuzana Ďurišová**

**Mestské zastupiteľstvo**

POSLANCI VO VOLEBNOM OBDOBÍ 2022 – 2026

**VOLEBNÝ OBVOD číslo 1**

**Ulice prislúchajúce k volebnému obvodu**

Jarmočisko, Lesná, Predné Halny, Cintorínska, ČSA, Hradby, Chalupkova, Námestie gen. M. R. Štefánika, Stromová, Školská, Záhradná, Banisko, Kozmonautov, Moyzesova, Sekurisova, Vránskeho, Brezenská, Kiepka, Klepuš, Kukučínova, Kuzmányho, Lichardova, Nábrežie Jána Čipku, Pod Hôrkou, Staničná, Šrámkova, Štúrova, Boženy Němcovej, Fučíkova, Laskomerského, Malinovského, Krčulova, Dr. Clementisa, Ladislava Sáru, Židlovo, Tisovská cesta, bez ulice



**VOLEBNÝ OBVOD číslo 2**

**Ulice prislúchajúce volebnému obvodu**

Bottova, Eleny Maróthy Šoltésovej, Hronská, Hviezdoslavova, Jesenského, Jilemnického, Pionierska, Rázusova, Švermova, Nálepkova, Černákova, Fraňa Kráľa, NDH, Sládkovičova, Železničná, ŠLN, Dvoriská, Hliník, Kozlovo, Kôšikovo, Kriváň, Kubická, Podkoreňová, Rohozná, Zúbrik



**VOLEBNÝ OBVOD číslo 3**

**Ulice prislúchajúce volebnému obvodu**

Dolná, Horná, Jelšová, Krátka, Lúčky, Martina Benku, Mládežnícka, Mliekárenská, Mostárenská, Nová, Pestovateľská, Potočná, Šiašovo, Vrbová, Cesta osloboditeľov, Hlboká, Lúčna, MPČĽ, Rovne, 9. mája, Budovateľská, Poľná



**VOLEBNÝ OBVOD číslo 4**

**Ulice prislúchajúce volebnému obvodu**

Baštova, Glianska, Hlavina, Tehelňa, Vagnárska, Zadné Halny, Okružná, Padličkovo, SNP

****

**Zasadnutia Mestského zastupiteľstva**

 Pracovné zasadnutia Mestského zastupiteľstva sa uskutočnili počas roka 7-krát.

1. Zasadnutie dňa 26. februára
2. Zasadnutie dňa 27. marca
3. Zasadnutie dňa 29. mája
4. Zasadnutie dňa 27. júna
5. Zasadnutie dňa 18. septembra
6. Zasadnutie dňa 13. novembra
7. Zasadnutie dňa 11. decembra

**MESTSKÝ URAD BREZNO**

Mestský úrad zabezpečuje organizačné a administratívne veci mestského zastupiteľstva a primátora mesta, hlavného kontrolóra mesta, ako aj ďalších orgánov a útvarov zriadených mestom resp. mestským zastupiteľstvom. Sídlom Mestského úradu Brezno je historická budova na Námestí gen. M. R. Štefánika 1/1. Mestský úrad nie je právnickou osobou, nemá právnu subjektivitu. Mestský úrad vedie a jeho prácu organizuje prednostka, ktorá je zamestnancom mesta. Prednostku vymenúva a odvoláva primátor mesta. Prednostka mestského úradu je od roku 2015 Mgr. Zuzana Ďurišová. Za svoju činnosť sa prednostka zodpovedá primátorovi mesta. Mestský úrad tvoria organizačné útvary, ktorými sú:

*Útvar primátora* s celkovým počtom zamestnancov 5 okrem chodu sekretariátu zabezpečuje útvar primátora oblasť styku s verejnosťou a propagáciu mesta, spoluprácu s partnerskými mestami , oblasť lokálnej redakcie. *Útvar prednostky* má 10 zamestnancov. Okrem chodu sekretariátu zabezpečuje aj oblasť agendy Mestského zastupiteľstva a komisií , oblasť informatiky, verejného obstarávania, personalistiky a miezd a , Školský úrad

*Odbor právny* pracuje s celkovým počtom 5 zamestnancov. *Odbor služieb občanom a vnútornej správy* má 14 zamestnancov Okrem prvého kontaktu s obyvateľom a správy registratúr zabezpečuje odbor oblasť volieb a referenda, evidencie obyvateľstva , ohlasovňa pobytu, oblasť evidencie domov a bytov, matričnej činnosti, podnikateľských služieb, vnútornej prevádzky, oblasť bezpečnosti a ochrany zdravia pri práci, požiarnej ochrany, civilnej ochrany, protipovodňovej ochrany, oblasť mestskej knižnice

*Odbor ekonomiky a správy majetku* má 19 zamestnancov. Zabezpečuje oblasť financií, rozpočtu, účtovníctva, výkazníctva, oblasť daní a poplatkov, správy majetku

*Odbor investičný* s počtom zamestnancov 8 zabezpečuje oblasť investícií a Štátneho fondu rozvoja bývania. *Odbor životného prostredia a stavebného poriadku* s  počtom zamestnancov 11 zabezpečuje oblasť zložiek životného prostredia, dopravy a komunikácií, oblasť protipovodňových opatrení a zásobovania vodou, štátnej vodnej správy a manažmentu odpadového hospodárstva a verejných priestranstiev, oblasť stavebného poriadku ako kompetencie samosprávy, stavebný poriadok a výkon činnosti spoločného obecného úradu. Architekt mesta zabezpečuje územné plánovanie a oblasť rozvoja mesta . *Odbor riadenia projektov* s  počtom zamestnancov 7 zabezpečuje úsek rozvojových programov.

Najpočetnejší odbor *- Odbor starostlivosti o obyvateľa* s počtom zamestnancov 65, z toho je 56 opatrovateliek zabezpečuje oblasť sociálnych služieb, sociálnoprávnej ochrany detí a sociálnej kurately a oblasť terénnej sociálnej práce. Má v náplni aj opatrovateľskú službu. *Odbor zariadení sociálnych služieb* s  počtom zamestnancov 34 poskytuje alebo zabezpečuje potrebné a vhodné sociálne služby pre občanov poskytované ambulantnou a pobytovou formou s prihliadnutím na platnú legislatívu v Zariadení pre seniorov a denný stacionár „Boženka“, Nocľaháreň „Nádej“ a Nízko prahové denné centrum „Lúč“ a Denné centrum „Prameň“

SPRIEVODNÁ DOKUMENTÁCIA: Fotografie v elektronickej podobe

**ČLENSTVO MESTA V ORGANIZÁCIÁCH**

Mesto uhradilo za tento rok členské príspevky nasledovným organizáciám a asociáciám, v ktorých je členom :

1. Smart Cities klub 1 500,00 EUR

2. Regionálne ZMO Horehronia a Stredného Rudohoria 2 971,65 EUR

3. Asociácia komunálnych ekonómov SR 240,00 EUR

4. Asociácia kontrolórov 80,00 EUR

5. ZMOS 4 170,80 EUR

6. Združenie náčelníkov obecných a mestských polícií Slovenska 150,00 EUR

7. Združenie zborov pre občianske záležitosti človek-človeku SR 822,44 EUR

8. Regionálne vzdelávacie centrum Martin 496,92 EUR

9. Asociácia prednostov úradov miestnej samosprávy SR 150,00 EUR

10. OO CR Región Horehronie 95 520,92 EUR

11. MAS CHJ 700,00 EUR

12. Pozorovateľ 36. snemu ZMOS 150,00 EUR