**OBYVATEĽSTVO**

**DEMOGRAFIa a matrika**

**vývoj a pohyb obyvatelstva**

Na Zemi je nás každým rokom čoraz viac. Počet obyvateľov sa počas roku 2024 zvýšil o viac ako 100 miliónov; už na konci minulého roka presiahol hranicu osem miliárd. Prvá miliarda obyvateľov bola dosiahnutá v roku 1804, ďalšie miliardy prišli po 123 a 32 rokoch, potom sa proces urýchlil; ďalšie miliardy pribudli po štrnástich a trinástich rokoch. Sedem miliárd sme dosiahli pred dvanástimi rokmi. Populácia Zeme dosiahne podľa odhadov vrchol v polovici 80. rokov 21. storočia, na úrovni približne 10,3 miliardy ľudí. Potom mierne klesne na stupeň oveľa nižší, než sa očakávalo pred desiatimi rokmi; *uviedla Organizácia Spojených národov, uverejnila agentúra AFP*.

Najviac ľudí podľa týchto zdrojov bude na svete v roku 2 080 - 10,3 miliardy. Potom to už pôjde z kopca. Ale na Slovensku je to inak. Tu sa už pred pár rokmi začal počet obyvateľov znižovať. K 31. decembru 2024 mala Slovenská republika 5 419 451 obyvateľov, čo bolo oproti rovnakému obdobiu predchádzajúceho roka o 5 236 osôb menej; stav obyvateľstva ku koncu roka 2024 bol 5 424 687. Počet obyvateľov Slovenska tak tohto roku opäť klesol. Stalo sa tak už štvrtý rok po sebe. Hlavnou príčinou bola rekordne nízka pôrodnosť. Úmrtnosť sa už v rámci dlhodobých priemerov stabilizovala, prudký prepad pôrodnosti však pokračoval. Napriek tomu, že počet prisťahovaných stále prevyšoval počet obyvateľov vysťahovaných z krajiny, ani tento jav nedokázal kompenzovať prirodzený úbytok obyvateľstva. Pokles v minulom roku ovplyvnil najmä prirodzený úbytok obyvateľstva. Vlani zomrelo viac ako 54 000 osôb, ale narodilo sa len niečo viac ako 46 000 detí. Došlo teda k prirodzenému úbytku obyvateľov na úrovni 7 600 osôb. Slovensko za posledných päť rokov stratilo prirodzeným pohybom takmer 40 000 obyvateľov. Po období vysokej úmrtnosti na Slovensku v rokoch 2020 až 2022, ovplyvnenom pandémiou, sa posledné tri roky závažne znižovala pôrodnosť. *Zdroj informácií Štatistický úrad Slovenskej republiky.*

Situácia v Brezne vo vývoji obyvateľstva sa aj v tomto roku líši od vývoja vo svete aj na Slovensku. V tomto roku opätovne nie je pre nás priaznivá. Na začiatku roka sme mali 19 811 obyvateľov, na konci už len 19 672, čo znamená, že sa tohto roku v porovnaní s rokom 2023 znížil počet obyvateľov o*139.*

Počet obyvateľov mesta Brezna k 31.12.2024 podľa mestských častí – porovnanie s rokom 2023:

|  |  |  |  |  |  |  |
| --- | --- | --- | --- | --- | --- | --- |
| Mestská časť | | Muži | Ženy | Chlapci | Dievčatá | **Spolu** |
| bez trvalého pobytu | **2024** | **509** | **440** | **126** | **117** | **1 192** |
| 2023 | 518 | 437 | 131 | 132 | **1 218** |
| Brezno – mesto | **2024** | **4 514** | **5589** | **762** | **725** | **11 590** |
| 2023 | 4 572 | 5 647 | 767 | 717 | **11 703** |
| Mazorníkovo | **2024** | **2 316** | **2 443** | **424** | **407** | **5 590** |
| 2023 | 2 315 | 2 443 | 434 | 403 | **5 595** |
| Bujakovo | **2024** | **89** | **86** | **14** | **10** | **199** |
| 2023 | 92 | 87 | 13 | 10 | **202** |
| Predné Halny | **2024** | **226** | **201** | **75** | **84** | **586** |
| 2023 | 223 | 197 | 78 | 83 | **581** |
| Zadné Halny | **2024** | **213** | **195** | **49** | **55** | **512** |
| 2023 | 210 | 190 | 52 | 57 | **509** |
| **Spolu** | **2024** | **7 868** | **8 955** | **1 451** | **1 398** | **19 672** |
| 2023 | **7 931** | **9 002** | **1 476** | **1 402** | **19 811** |

Približne taký počet obyvateľov, ako je zaevidovaných v tomto roku, sme mali v roku 1984, presne pred štyridsiatimi rokmi. Lenže v tých rokoch sme mali prirodzený prírastok viac než 200 ľudí ; narodilo sa asi 380 deti, zomrelo okolo 150 ľudí, omnoho viac obyvateľov sa do mesta sťahovalo; dochádza k rozvoju komplexnej bytovej výstavby, začína výstavba na novom sídlisku Mazorníkovo. Počet obyvateľov stúpal v Brezne až do roku 1997, kedy sme zaznamenali najvyšší počet obyvateľstva, 23 tisíc. Odvtedy už ideme len dole z kopca. Trend znižovania počtu obyvateľstva od roku 1997 pokračuje každoročne ďalej.

DEMOGRAFICKÝ VÝVOJ OBYVATEĽSTVA V BREZNE

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| ROK | 1910 | 1950 | 1970 | 1980 | 1997 | 2004 | 2014 | 2024 |
| Počet obyvateľov | 4 179 | 6 841 | 12 843 | 17 872 | 23 007 | 22 229 | 20 769 | **19 672** |

Dôvodom znižovania počtu obyvateľstva v našom meste sú dve skutočnosti; aj tohto roku máme prirodzený úbytok  55 obyvateľov, lebo zomrelo 215 našich občanov a narodilo sa len 160 detí. Ešte pred dvadsiatimi rokmi, v roku 2004, to bolo takmer presne naopak; narodilo sa 216 detí a zomrelo 155 obyvateľov. Úbytok obyvateľov bol zaznamenaný aj v dôsledku sťahovania; viac ľudí sa z mesta odsťahovalo, ako sa do Brezna prisťahovalo. Tohto roku poklesol počet obyvateľov v dôsledku sťahovania o 84, keď sa z Brezna odsťahovalo 336 ľudí a prisťahovalo 252.

**Pohyb  obyvateľov k 31.12.2024**

|  |  |
| --- | --- |
| **Stav k 31. 12. 2023** | **19 811** |
| Prisťahovaní | 252 |
| Odsťahovaní | 336 |
| Prírastok sťahovaním | -84 |
| Narodení | 160 |
| Zomrelí | 215 |
| Prirodzený prírastok | -55 |
| Sobáše | 107 |
| Celkový prírastok | -139 |
| **Stav k 31. 12. 2024** | 19 672 |

**demografická ŠTRUKTÚRA**

Veková štruktúra obyvateľov k 31.12.2024, porovnanie s rokom 2004

|  |  |  |  |
| --- | --- | --- | --- |
| **Vek obyvateľov** | **rok 2004** | **rok 2024** | **Rozdiel 2004/2024** |
| od 0 do 3 roky | 595 | 531 | -64 |
| od 3 do 6 rokov | 576 | 619 | -43 |
| od 6 do 15 rokov | 2 446 | 1 699 | -749 |
| od 15 do 18 rokov | 1 047 | 582 | -465 |
| od 18 do 60 rokov | 14 485 | 10 685 | -3 800 |
| nad 60 rokov | 3 080 | 5 556 | 2 476 |
| Spolu k 31.12. | 22 229 | 19 672 | -2 557 |

Čo sa týka vekového zloženia obyvateľstva, aj tento rok prispel k zmenám. Na celom Slovensku klesá podiel ľudí v produktívnom veku a zároveň rastie relatívny počet osôb v dôchodku. Podiel starších osôb na celkovej populácii sa v posledných desaťročiach výrazne zvýšil. Tieto zmeny sú však evidentné hlavne v porovnaní s rokom 2004. Pokles počtu obyvateľov nastal vo všetkých vekových kategórií do 60 rokov; najviac odbudlo ľudí v produktívnom veku. Nárast bol zaznamenaný len u seniorov, resp. u občanom nad 60 rokov.

**NAJSTARŠÍ OBĆANIA MESTA**

Mária Medveďová z  Brezna oslávila tohto roku 22. februára úctyhodných sto rokov. Chuť do života a takmer žiadne vrásky jej môžeme len závidieť. Pri príležitosti krásneho životného jubilea jej zablahoželali nielen najbližší, priateľky susedky, ale veľa pevného zdravia oslávenkyni v mene mesta, ako aj v mene svojom osobne poprial primátor Tomáš Abel. O mamu sa vzorne starajú tri dcéry. Storočný príbeh Márie Medveďovej sa začal písať 22. februára 1924 v  Spišskej Belej. Po absolvovaní základnej školy, neskôr obchodnej školy v  Kežmarku, jej pridelili pracovné miesto na pošte v Čiernom Balogu. V roku 1947 sa vydala, postupne sa im narodili tri dcéry. 95 Hulín, Ing. Ján.

Storočnicu oslávila tohto roku aj ďalšia breznianska obyvateľka. V dobrom zdraví sa 18. apríla dožila Mária Michalková, bytom Lichardova 17. Deväťdesiatpäť rokov oslávila Marcineková Emília. Deväťdesiatšesť rokov sa dožila Babčanová Irena, Cibuľová Mária, Kamenská Vilma, Králová Anna, Deväťdesiatsedem rokov si pripomenula Figurová Antonia, Hašanová Mária, Michalíková Mária, Schóberová Anna, Tischliarová Mária. Sujová Katarína sa tohto roku dožila deväťdesiatosem rokov

Ženy sa nielen v rámci Slovenska, ale aj Brezne dožívajú vyššieho veku ako muži. Najstarším obyvateľom - mužom je v mesta Brezne na konci roku 2024 Jozef Pustaj s adresou trvalého pobytu - Štvrť Ladislava Novomeského 1231/13. V rodnom liste má rok narodenia 1926; 9. augusta oslávil 98 rokov. O  rok neskôr, v roku 1927, sa narodil MVDr. Ján Pinka,ktorý sa tohto roku dožíva 97 rokov. Narodil sa 19. júna 1927, býva na Ulici Boženy Němcovej 1078/11.

**demografickÉ UDALOSTI A JAVY**

**NARODENIE A KRSTY**

V  roku 2024 bolo do breznianskej matričnej knihy zapísaných 182 nových občanov mesta - novonarodených detí, ktorých matky majú na území mesta Brezna trvalý pobyt. V breznianskej pôrodnici sa narodilo celkom 410 detí zo širokého okolia. Z toho počtu breznianskych novorodencov bola tretina - 161 detí ; 65 chlapcov a 69 dievčat. Iné miesto narodenia bude mať v rodnom liste 27 detí, ktorých matky sú vedené v breznianskej evidencii obyvateľov. Z Osobitnej matriky Ministerstva vnútra SR bolo v tomto roku nahlásených 21 detí, ktoré sa narodili naším obyvateľom v cudzine.

Najmladšia breznianska matka sa narodila v roku 2009, bola mladučká, mala pri pôrode len pätnásť rokov. To je nielen v Brezne v tomto období veľmi neobvyklý jav. Počet detí narodených mimo manželstva sa na Slovensku od roku 2000 viac ako zdvojnásobil. Platí to však pre celú Európu. Dokonca Slovensko sa so 40 percentami detí narodených mimo manželstva drží v rámci priemeru susediacich krajín. Brezňanky sa trochu líšia od celoslovenského priemeru. Sú konzervatívnejšie, dôkazom je skutočnosť, že podiel detí narodených mimo manželstva z celkového počtu narodených detí je v Brezne nižší. V roku 2024 sa 52 detí, teda 28, 57 percent narodilo slobodným matkám. Zaoberáme sa tým preto, lebo niekedy bol tento jav výnimkou, dnes je to už bežný jav. V roku 2024 mesto uskutočnilo 10 uvítaní detí do života , ktoré zorganizoval Zbor pre občianske záležitosti.

**prvorodení BrezŇania**

Na prvé dieťatko v novom roku si v breznianskej nemocnici museli počkať do 2. januára. Prvý deň nového roka bol na pôrodnici pokojný. Prvý novorodenec uzrel svetlo sveta až 2. januára. O 8.15 sa šťastným rodičom Jane a Mariánovi Lihanovcom narodil syn Matúš. Chlapček s trvalým bydliskom v Michalovej meral 50 cm a váhu mal 3340 gramov.    Na druhý deň 3. januára prišli na svet Matias Gábriš z Brezna, Petra Dubovcová z Čierneho Balogu a Olívia Demianová z Brezna.

**NAJOBĽÚBENEJŠIE MENO**

Ministerstvo vnútra Slovenskej republiky (MV SR) už tradične na konci roka zverejňuje štatistiku mien, ktoré najčastejšie rodičia vyberajú pre svoje deti. Aj tento rok prvé miesta obhájili mená, ktoré štatistike kraľujú už viac rokov. Populárnejšie sú však čoraz viac aj menej časté mená. Najpopulárnejšími chlapčenskými menami, ktoré rodičia dali svojim novonarodeným deťom, boli v roku 2024 mená Jakub, Samuel a Adam. V prvej desiatke obľúbených chlapčenských mien sa tento rok umiestnili aj mená Oliver, Michal, Tomáš, Šimon, Filip, Tobias a Martin. V rebríčku dievčenských mien si svoje pozície obhájili mená Sofia a Eliška. K zmene došlo len na treťom mieste, kde oproti minulému roku Viktóriu vystriedala Nina. Medzi 10 najobľúbenejších dievčenských mien patria aj Ema, Viktória, Sára, Olívia, Natália, Nela a Diana.

Breznianske mamičky najčastejšie dávali svojim dievčatkám mená Ema, Nina, Nela, Eliška. Pri výbere dievčenských mien sa breznianski rodičia tohto roku inšpirovali aj exotikou. Vyskytli sa aj mená ako - Thea, Tamia, Lilith, Šanaja, Ashley, Jessica, Tijana, Leyla, Mia. Víťazom u Brezňanov, ktorým sa narodilo dieťatko, sa tento rok stali chlapčenské mená  Ján, Samuel, Michal, Matej a Adam. Breznianskym chlapcom dali rodičia aj neobvyklé meno ako Bohdan, Neo, Noel, Kai .

**SOBÁŠE A SVADOBNÉ HOSTINY**

V roku 2024 bolo v  Brezne uzavretých len 90 manželstiev. Z tohto počtu sa na mestskom úrade sobášilo 67 snúbeneckých párov a cirkevne uzavrelo manželstvo 23 snúbeneckých párov. Dvaja naši občania si zvolili za manžela cudzinca; jeden uzatvoril manželstvo s partnerom z Českej republiky, jeden z Ukrajiny. Obyvatelia nášho mesta sa pochopiteľne sobášili aj na iných úradoch na Slovensku alebo v zahraničí, a tak je v breznianskej štatistike evidovaných až 107 sobášov Brezňanov, resp. takých, kde jeden z partnerov má trvalé bydlisko Brezno. Celkom naši občania v roku 2024 uzavreli 114 manželstiev. V roku 2024 bolo do knihy manželstiev zaznačených 36 rozvodov. Je to smutná štatistika; počet uzatvorených manželstiev každoročne klesá a pritom každé tretie manželstvo uzatvorené v Brezne sa rozvádza.

Svadobné hostiny sa v Brezne v tomto roku mohli konať len v reštaurácii Omega v objekte Mestského domu kultúry, Koncom roka sa začali organizovať aj v rekonštruovanej sále hotela Ďumbier,

### Okrem primátora mesta v Brezne sobášili počas roka poverení poslanci :

**Mgr. Andrej BARANČOK**

**Mgr. Martin JUHANIAK**

**Ing. arch. Ján KRÁLIK**

**Július OBERNAUER**

**Bc. Ľubica ŠTUGNEROVÁ, MA**

**Mgr. Daniel STRUHÁR**

**Ing. Martin RIDZOŇ, PhD.**

**Mgr. Ivana Donovalová**

**ZOMRELÍ A POHREBY**

V tomto roku zomrelo 215 obyvateľov mesta Brezna, o 13 viac ako v minulom roku. Z toho počtu 98 zosnulých malo v úmrtnom liste miesto - priamo v nemocnici. V domácnosti a v sociálnom zariadení v Brezne zomrelo 79 obyvateľov. Zomrelo 49 žien a 49 mužov. Až  42 obyvateľov mesta – 24 mužov a 18 žien **-** zomrelomimo Brezna. V cudzine zomreli 2 občania

Zbor pre občianske záležitosti v roku 2023 uskutočnili 10 občianskych pohrebov a na troch cirkevných pohreboch sa bola s občanom rozlúčiť členka zboru. Na ostatných pohreboch sa so zosnulým rozlúči niekto z pohrebnej služby. V Brezne sú dve takéto služby Pohrebné služby IRIS a Pohrebné služby Haluška.

ZDROJ: Matrika mesta Brezna, Mestský úrad, evidencia obyvateľstva Brezno

**ocenení obVYVATELIA**

**MESTSKÉ OCENENIA ZA ROK 2024**

**CENA PRIMÁTORA MESTA BREZNO**

Primátor mesta sa rozhodol udeliť ocenenia za rok 2024 týmto jednotlivcom :

* MELÁNIA DUBÍNYOVÁ – pedagogická pracovníčka za celoživotný prínos v oblasti predškolskej pedagogiky
* ĽUMOBÍR ANTALÍK – lekár breznianskej nemocnice za prínos v oblasti zdravotníctva a výchovu mladých lekárov
* ELENA BOHÁČIKOVÁ – zdravotná sestra za celoživotný prínos v oblasti pediatrie a starostlivosti o deti a dorast
* MÁRIA SCHEREROVÁ – dirigentka speváckeho zboru za prínos v oblasti kultúry ako dlhoročná vedúca speváckej skupiny Senior pri Dennom centre Prameň

**CENA MESTA BREZNO**

Mestské zastupiteľstvo na svojom zasadnutí dňa 25. októbra 2024 schválilo ocenenia Cenu mesta Brezna pre jednotlivcov a kolektívy za rok 2024

* BORIS DEMIAN – za svoju aktívnu prácu s mládežou, svojím neúnavným úsilím a zanietením prispel k formovaniu mladých ľudí v Brezne
* JANA CHRENOVÁ – trénerka breznianskeho atletického klubu pri príležitosti životného jubilea 60 rokov a za rozvoj športu pre mládež v Brezne
* JAROSLAV ŠURINA – dlhoročný riaditeľ breznianskeho kultúrneho strediska za významný prínos v  rozvoji kultúry a za šírenie dobrého mena mesta Brezno doma i v zahraničí
* SPEVÁCKY ZBOR MESTA BREZNO – pri príležitosti 45. výročia jeho založenia

**ČESTNÉ OBČIANSTVO MESTA BREZNO**

Toto najvyššie mestské ocenenie získal za rok 2024


* VLADIMÍR HUDEC – pri príležitosti životného jubilea 70 rokov a za jeho bohatú zdravotnú, opatrovateľskú a osvetovú činnosť.

**ZOMREL ČESTNÝ OBČAN MESTA BREZNA**

V sobotu 24. februára vo veku 88 rokov zomrel bývalý vynikajúci volejbalista Július Veselko. Bol breznianskym rodákom, čestným občanom mesta Brezna, Toto najvyššie mestské ocenenie získal za rok 2014.

Rodák z Brezna bol v období rokov 1953 – 1962 viackrát členom čs. reprezentačného družstva, kde bol v tom čase okrem neho zo Slovákov len legendárny Bohumil Golian. Július Veselko bol spolu s ním členom strieborného družstva ČSR 1960 na majstrovstvách sveta v Riu de Janeiro. Hoci sa v tom istom roku konali OH v Ríme, volejbal v tom čase ešte nebol v olympijskom programe. Na Svetovej univerziáde v roku 1959 Veselko prispel k víťazstvu čs. družstva na Svetovej univerziáde v Turíne.

Ako hráč a neskôr ako hrajúci tréner v tíme Mostárne Brezno sa pričinil o to, že volejbal bol najúspešnejším odvetvím breznianskeho športu. Vrchol dosiahol volejbal práve v roku 1963, keď sa Július Veselko vrátil do Brezna Ako skúsený hráč začal nielen hrávať, ale prebral aj trénerské žezlo. Náročným a inovačným tréningom doviedol Brezňanov v roku 1963 k víťazstvu v II. lige.

[](https://www.olympic.sk/sites/default/files/styles/gallery_full_watermark/public/field_media_image/2024-02/reprezentanti%20sme%C4%8Diari%20%C4%8CSR%20sprava%20Veselko%20-Purnoch-L%C3%A1zni%C4%8Dka-Tesa%C5%99.jpg?itok=8YliDewB)

**OCENENIA NA DŇOCH MESTA**

Tohtoročné Dni mesta Brezna sa niesli aj v duchu oceňovaní miestnych úspešných športovcov. Mesto sa im tak verejne poďakovalo za dosiahnuté výsledky a úspešnú reprezentáciu doma, ako aj ďaleko za hranicami regiónu i Slovenska.  Za dosiahnuté výsledky si ďakovné listy z rúk primátora Tomáša Abela prevzali

**Najlepší športovci breznianskych klubov za rok 2023**:

*Športový klub plávania*

Peter Votroubek, majster Stredoslovenského plaveckého pohára juniorov v štyroch disciplínach

*Ice Skating Team Brezno*

Emily Kvačkajová, štyrikrát sa umiestnila na podujatiach Slovenského pohára v krasokorčuľovaní, v prvej trojke v kategóriách nádeje 7 a 8

*Hokejový klub Brezno*

Ivan Berčík ml., člen reprezentačných družstiev U16 a U17

*Karate klub MP Brezno*

Samuel Nosko, 3. miesto na majstrovstvách Slovenska

*Stolnotenisový oddiel Brezno*

Miroslav Plecho, najlepší hráč klubu v 2. stolnotenisovej lige

*Ski Team Brezno*

Ema Kováčiková, víťazka Lesy ski cup 2023 a 3. miesto v Slovenskom pohári v slalome (kategória staršie predžiačky)

*Sportclub Brezno*

Zuzana Holišíková, 2. miesto v kategórii mladších žiačok v seriáli Lesy ski cup v disciplíne slalom

*Slovenský cykloklub Ďumbier*

Vojtech Kahaj, dlhoročný člen, ktorý pôsobí v SCK od začiatku

*Športový strelecký klub Brezno*

Michaela Padúchová, 1. miesto v národnej lige mládeže a tiež 1. miesto na MSR mládeže v kategórii dievčat do 14 rokov v disciplíne vzduchová puška, 40 výstrelov v leže

**Ďakovné listy prevzali jednotlivci**

*Janka Štulajterová*

breznianska atlétka, ktorá v minulom roku získala na veteránskych Majstrovstvách sveta v Toruni zlatú medailu v hode oštepom

*Michaela Miháľová*

dlhoročná reprezentantka klubu Ice Skating Team Brezno, ktorá aktuálne presedlala z aktívnej kariéry korčuliarky do trénerského sedla a venuje sa nielen nádejným krasokorčuliarom, ale taktiež hokejistom pri zlepšovaní ich korčuliarskej techniky

*Laura Turňová*

reprezentovala našu krajinu na Európskom olympijskom festivale mládeže, ktorý sa konal v talianskej provincii Frulia Venezia Giulia. Okrem toho je pravidelnou účastníčkou reprezentačných zrazov a predstavila sa už aj v hokejovej extralige žien

*Dominika Kyzeková*

súťaží v športe mas wrestling, kde začína zbierať úspechy na medzinárodnom poli. Viackrát sa na medzinárodných podujatiach umiestnila vo svojej kategórii na stupňoch víťazov

*Nina Poštová*

v uplynulom roku sa stala majsterkou Slovenska junioriek na 3000 m a druhé miesto obsadila na 10-km trati.

**Najlepší športový kolektív mesta Brezno za rok 2023**

*Štafeta Športového klubu plávania na 4x100m voľným spôsobom* (Votroubek, Špániková, Zelenčík, Prečuchová) – štafeta získala 4. miesto na MSR v disciplíne 4x100m voľným spôsobom

**Najlepší športovec mesta Brezno za rok 2023**

*Richard Ambrozy*,

nádejný mladý atlét v minulom roku získal hneď tri zlaté medaily na majstrovstvách Slovenska v kategórii mladších žiakov. K dvom titulom v päťboji (v oboch prípadoch vylepšený slovenský rekord) pridal aj dominantný výkon v cezpoľnom behu. Aktuálne sa pripravuje na svoj prvý deväťboj v kategórii starších žiakov, pričom majstrovstvá Slovenska sa uskutočnia nasledujúci víkend.

**Osobnosť športu mesta Brezno za rok 2023**

*Jana Chrenová*

Trénerka atletiky. Trénerskú kariéru začala v roku 1992 a od roku 1996 je jednou z hlavných postáv športových atletických tried v Základnej škole Pionierska 2. Práve tam vychovala niekoľko kvalitných mládežníckych atlétov, ktorí sa zúčastňovali na medzinárodných mládežníckych podujatiach v atletike. Najznámejšou zverenkyňou je jednoznačne Viktória Forster, ktorá sa v tomto roku predstavila na Olympijských hrách v Paríži. Vďaka jej prístupu a tvrdej práci patrí atletika v Brezne medzi najúspešnejšie športy.

**Ocenili slovenskú kolkársku reprezentáciu**

V Brezne sa od 16. do 21. mája konali prvé Majstrovstvá Európy v kolkoch najmladších kategórií U14 a U18. Po nich 22. Majstrovstvá sveta v kategóriách chlapcov a dievčat U23 a na záver od 26. mája do 1. júna sa uskutočnil 9. Svetový šampionát jednotlivcov mužov a žien. Za dosiahnuté úspechy primátor odovzdal ďakovné listy reprezentantom Slovenska, pričom mnohí z nich pochádzajú aj z Brezna: Katarína Markusová, Šarlota Sabová, Daniela Mócová, Naďa Poliaková, Jana Poliaková, Lenka Stasinková, Katarína Valigurová, Andrej Balco, Martin Bizub, Peter Nemček, Ján Bína, Rosťa Gorecký, Marcel Ivančík, Erik Kuna, Bystrík Vadovič, Jozef Petráš, Daniel Móc, prezident Slovenského kolkárskeho zväzu Štefan Kočan.

**OCENENÉ KULTÚRNE TELESÁ**

Na mestských oslavách ocenili aj kultúrne telesá. Ďakovný list kolektívom pri príležitosti vzácnych jubileí odovzdal primátor. Ocenenie dostali štyri kultúrne telesá

**NAJPOUŽÍVANEJŠIE PRIEZVISKÁ**

Päť najčastejších priezvisk na Slovensku obsahuje len jediné čisto rýdzo slovenské a ostatné sú maďarské. Slovenskú históriu v mnohom ovplyvňovali Maďari, ktorí priniesli jednak iný jazyk, ale mnoho slov preberali od pôvodného slovanského obyvateľstva. V čase, keď začínali vznikať prvé priezviská, ľudia často siahali po svojich profesiách, obľúbených činnostiach, po geografickom pôvode a podobne. Od juhu prišlo mnoho tvarov maďarských mien, ktoré sa pomerne dobre šíria dodnes. Pre tieto mená sa pritom aj vzhľadom pre uhorskú nadvládu, rozhodlo mnoho ľudí, dokonca aj v severnejších oblastiach celej krajiny. Pokiaľ počítame slovenské priezviská mužov a žien spoločne, ide o nasledovný rebríček:

|  |  |  |  |
| --- | --- | --- | --- |
| **Poradie** | **Priezvisko** | **Počet nositeľov na Slovensku** | **Počet nositeľov v Brezne v roku 2024** |
| 1. | HORVÁTH + HORVÁTHOVÁ | 63 133 | 44 |
| 2. | KOVÁČ + KOVÁČOVÁ | 59 828 | 41 |
| 3. | VARGA + VARGOVÁ | 45 890 | 12 |
| 4. | TÓTH + TÓTHOVÁ | 45 645 | 19 |
| 5. | NAGY + NAGYOVÁ | 40 938 | 14 |

Najrozšírenejšie priezvisko na Slovensku je **Horváth,** čo je maďarské pomenovanie pre Chorváta. V Brezne počas roka žije iba 44 Horváthovcov. Veľmi často sa môžeme na Slovensku stretnúť s priezviskami, ktorých pôvod je v remesle. Jedným z nich je druhé najpoužívanejšie priezvisko **Kováč.** Nositeľom takéhoto priezviska je v Brezne len 41 Brezňanov. V našom regióne sa častejšie vyskytuje podobné priezvisko - **Kováčik.** Takých je v breznianskej evidencii obyvateľstva tohto roku až 276. V poradí tretie,  štvrté a piate najčastejšie sa vyskytujúce priezviská na Slovensku majú maďarský alebo pomaďarčený pôvod, Priezvisko **Varga** je maďarského pôvodu a v Maďarsku má aj najviac nositeľov. Znamená obuvník, no prekladá sa aj ako kožkár. V Brezne máme len 12 nositeľov tohto priezviska. **Tóth** je priezvisko pochádzajúce z maďarčiny; v Brezne ho má za svojím krstným menom len 19 obyvateľov. Je to  maďarský výraz pre Slováka. Priezvisko **Nagy** má tiež svoje východisko v maďarskom jazyku, kde znamená veľký. Dnes sa ním v Brezne podpisuje 14 obyvateľov.

Najpoužívanejšie priezviská v Brezne v roku 2014/2024

|  |  |  |  |
| --- | --- | --- | --- |
| **P**oradie | Priezvisko | Počet nositeľov v roku 2014 | Počet nositeľov v roku 2024 |
| 1. | Bartoš / Bartošová | 403 | 455 |
| 2. | Medveď / Medveďová | 355 | 310 |
| 3. | Kováčik / Kováčiková | 306 | 276 |
| 4. | Giertl / Giertlová | 294 | 264 |
| 5. | Pokoš / Pokošová | 249 | 280 |
| 6. | Pustaj / Pustajová | 218 | 234 |
| 7. | Švantner Švantnerová | 184 | 151 |
| 8. | Puška / Pušková | 169 | 201 |
| 9. | Belko / Belková | 163 | 156 |
| 10. | Ridzoň/Ridzoňová | 158 | 143 |

Najčastejšie používaným priezviskom v Brezne v tomto roku je meno **Bartoš / Bartošová**. V evidencii obyvateľstva našli až 455 jeho nositeľov. V roku 2014 ich bolo 403, takže nositeľov toho priezviska v Brezne za 10 rokov pribudlo. Priezvisko Bartoš je v rámci Slovenska najčastejšie používané práve v Brezne. V našom meste dominuje preto, že najčastejší výskyt tohto mena je u rómskych obyvateľov. Aj nositeľmi ďalších troch najpoužívanejších priezvisk u Brezňanov, ktoré sa vyskytli v rebríčku najväčšieho výskytu - **Pokoš, Pustaj a Puška** - sú rómski spoluobčania. Takže Ján Bartoš, tak sa volá Brezňan, ktorý má najčastejšie používané meno a priezvisko. Breznianska žena sa najčastejšie volá Anna Bartošová.

Všetkých ostatných šesť z rebríčka najpoužívanejších priezvisk – **Medveď, Kováčik, Giertl, Švantner, Belko a Ridzoň** – zaznamenali na rozdiel od predchádzajúcich za posledných 10 rokov pokles. Možno len dedukovať, že viacerí zomreli, mladí odchádzajú z Brezna a pôrodnosť stúpa len u rómskych občanov. Tieto priezviská však neboli v minulosti typickými breznianskymi. Pôvodne to boli priezviská osadníkov na Čiernom Hrone. Ešte začiatkom minulého storočia bolo typické „hugánske“ priezvisko **Lopušný, Filo, Brozman, Veselko, Faško, Brečka, Dolňan...** Dnes sú v menšine.

*Výskyt typických breznianskych priezvisk v roku 2014*, porovnanie s rokom 2024:

|  |  |  |  |
| --- | --- | --- | --- |
| Poradie | Priezvisko | Počet nositeľov v roku 2014 | Počet nositeľov v roku 2024 |
| 1. | Lopušný/Lopušná | 43 | 41 |
| 2. | Filo,Fiľo,Fillo, Filová, Fiľová | 46 | 42 |
| 3. | Brozman/Brozmanová | 87 | 83 |
| 4. | Veselko/Veselková | 6 | 5 |
| 5. | Faško/Fašková | 101 | 86 |
| 6. | Brečka/Brečková | 39 | 36 |
| 7. | Dolňan/Dolňanová | 20 | 14 |
| 8. | Mikovíny/Mikovínyová | 10 | 10 |
| 9. | Kupčok/Kupčoková | 8 | 11 |
| 10. | Greguš/Gregušová | 18 | 15 |
| 11. | Šramko/Šramková | 11 | 8 |
| 12. | Bíreš/Bírešová | 12 | 15 |
| 13. | Lupták/Luptáková | 58 | 49 |

Najpoužívanejšie mená v Brezne v roku 2014/2024

|  |  |  |
| --- | --- | --- |
| Meno ženské | Počet nositeľov 2014 | Počet nositeľov 2024 |
| Anna | 759 | 627 |
| Mária | 670 | 532 |
| Meno mužské | Počet nositeľov |  |
| Ján | 808 | 663 |
| Jozef | 607 | 468 |

Z porovnania výskytu najpoužívanejších krstných mien v Brezne v roku 2014/2024 vyplýva, že tradičné mená už ustupujú. Nahrádzajú ich nové, moderné, bohužiaľ často cudzie netradičné krstné mená.