**školstvo a KULTÚRa**

**BREZNIANSKE ŠKOLY**

*Prehľad umiestnenia detí v mestských materských školách k 15. 9. 2024, porovnanie s rokom 2014:*

|  |  |  |  |
| --- | --- | --- | --- |
| NÁZOV A MIESTO MATERSKEJ ŠKOLY | Zástupca riaditeľa školy | POĆET ŽIAKOV | |
|  | pre |  |  |
|  | materské školy | k 15. 9. 2014 | k 15.9. 2024 |
| MŠ pri ZŠ K. Rapoša, Pionierska 4 – Nálepkova | PaedDr. Daša Medveďová | 116 | 122 |
| MŠ pri ZŠ K. Rapoša, Pionierska 4 – ŠDC 3 | 114 | 128 |
| MŠ pri ZŠ, Pionierska 2 – B. Němcovej | Jaroslava Mišániová | 42 | 42 |
| MŠ pri ZŠ , Pionierska 2 – Hradby 9 | 101 | 102 |
| MŠ pri ZŠ, MPČĽ 35 | PaedDr. Žaneta Kunštárová | 118 | 126 |
| Elokované pracovisko 9. mája 55 | 0 | 41 |
| Súkromná MŠ EGB, Školská 5 | Bc. Lenka Heilerová | 25 | 50 |
| **SPOLU** |  | **516** | **611** |

Pred dvadsiatimi rokmi, v roku 2004 sme konštatovali : „Každoročne sa znižuje počet umiestnených detí v materských školách. K tomuto javu dochádza od roku 1987, keď bolo v meste 14 materských škôl a počet umiestnených detí dosiahol najviac – 1020.“ O desať rokov neskôr, v roku 2014, bolo umiestnených 516 detí, o ďalších desať rokov detí umiestnených v materských školách sa zvýšil. Mesto je v súčasnosti zriaďovateľom piatich materských škôl, rodičia môžu umiestniť svoje dieťa do jednej súkromnej materskej školy a jedného predškolského zariadenia. V mnohých mestách je nedostatok miest v týchto zariadeniach, u nás zatiaľ takýto problém nemáme. Všetky žiadosti o umiestnenie detí do materských škôl boli tohto roku uspokojené. K 15. 9. 2024 bolo v breznianskych materských školách umiestnených 611 detí.

*Prehľad základných škôl v Brezne k 15.9.2024 ; porovnanie s rokom 2014.*

|  |  |  |  |
| --- | --- | --- | --- |
| NÁZOV ŠKOLY | MENO RIADITEĽA | POĆET ŽIAKOV |  |
|  |  | Školský rok | Školský rok |
|  |  | 2024/2025 | 2014/2015 |
| **ZŠ s MŠ Pionierska 4** | **Mgr. Eva Skačanová** | 714 | 523 |
| **ZŠ s MŠ Pionierska 2** | **PaedDr. Roman Snopko, PhD** | 717 | 830 |
| **ZŠ s MŠ MPČĽ 35** | **Mgr. Peter Macko** | 327 | 289 |
| SPOLU |  | 1758 | 1642 |

Tak, ako ubúda v Brezne počet trvalo žijúcim obyvateľov, znižuje sa aj počet žiakov v základných školách. Ak pred dvadsiatimi rokmi, v školskom roku 2004/2005 nastúpilo do všetkých základných škôl v Brezne 2 371 žiakov, v školskom roku 2024/2025 už len 1 758. Najkritickejšia situácia v školstve bola v osemdesiatych rokoch minulého storočia. V roku 1989 bolo v Brezne 3 300 žiakov v troch základných školách. Žiaci 1. stupňa základných škôl sa vyučujú na dve smeny, hrozila dokonca trojzmennosť.

V  piatok 28. júna sa zatvorili brány základných aj stredných škôl. Žiaci sa na dva mesiace rozlúčili so školskými povinnosťami. Koniec školského roka bol plný emócií a ďakovných slov. Na Pionierskej 4 v  Brezne sa lúčili aj so svojou riaditeľkou Dankou Katonovou, ktorá odchádza na zaslúžený dôchodok.. Novou riaditeľkou sa stala doterajšia zástupkyňa riaditeľky Mgr. Eva Skačanová.

SPRIEVODNÁ DOKUMENTÁCIA: Fotografie v elektronickej podobe

**Deň učiteľov**

Koniec marca sa už tradične spája s oslavami Dňa učiteľov. Pri tejto príležitosti primátor spoločne so svojimi zástupcami navštívili základné školy v pôsobnosti mesta a poďakovali im za záslužnú a obetavú prácu.

Pri príležitosti Dňa učiteľov sa v mestskom dome kultúry uskutočnil slávnostný program, venovaný zamestnancom všetkých škôl na území mesta. Popoludnie bolo spojené s ocenením aktívnych a tvorivých pedagógov. Všetkých potešilo úspešné divadelné predstavenie Klimaktérium 2.

Poďakovanie za dlhoročnú pedagogickú prácu a osobný prínos pre rozvoj školstva v meste Brezno odovzdal týmto učiteľkám  materských škôl :

**Margite Rothovej** zo Základnej školy s materskou školou Karola Rapoša,

**Viere Ťažkej** zo Základnej školy s materskou školou Pionierska 2

**Janke Ivaničovej** zo Základnej školy s materskou školou MPČĽ.

Ocenenie venoval aj pedagógom základných škôl

**Veronike Giertlovej** zo Základnej školy s materskou školou Karola Rapoša

**Petrovi Návojovi** zo Základnej školy s materskou školou Pionierska 2

**Natálii Sabóovej** zo Základnej školy s materskou školou MPČĽ

**Dušanovi Tischliarovi** zo Špeciálnej základnej školy.

Poďakovanie za dlhoročnú pedagogickú prácu a osobný prínos pre rozvoj školstva v meste Brezno patrilo aj pedagógom stredných škôl

**Renáte Fialkovej** z Hotelovej akadémie

**Ivete Fodorovej** z Obchodnej akadémie,

**Danke Jakubčovej** z Gymnázia Jána Chalupku

**Eve Maculovej** zo Strednej odbornej školy techniky a služieb

**Júlii Stierankovej** zo Súkromnej strednej odbornej školy pedagogickej EBG.

Poďakovanie venoval primátor pedagógom

**Veronike Mravcovej** zo Základnej umeleckej školy

**Ingrid Vičanovej** z Centra voľného času.

Predseda Banskobystrického samosprávneho kraja Ondrej Lunter ocenil v priestoroch historickej radnice v Banskej Bystrici 41 učiteľov a pedagogických zamestnancov z 26 škôl a školských zariadení v kraji. Ocenenie za celoživotný prínos dostávajú každý rok tí, ktorí dovŕšili dôchodkový vek a práci s mladými ľuďmi zasvätili takmer celý svoj život. Medzi ocenenými bola aj **Danka Jakubčová** z Gymnázia Jána Chalupku v Brezne.

SPRIEVODNÁ DOKUMENTÁCIA: Fotografie v elektronickej podobe

**Workshop kvalita ovzdušia**

V stredu 15. marca sa v priestoroch mestského úradu uskutočnil workshop v rámci projektu Smart City Academy, zameraný na zlepšenie kvality ovzdušia, spôsobom, ako ju vylepšiť, spojený bol tiež s inšpiratívnymi ukážkami zo zahraničia. V doobedňajších hodinách hostia zavítali aj do Základnej školy s materskou školou Karola Rapoša. Na workshope sa zúčastnili žiaci 6. až 9. ročníkov, ktorí boli iniciatívni, zapájali sa do diskusie, v súvislosti s prostredím odpovedali na otázky, čo sa im v Brezne páči a čo nie. Štyria najaktívnejší dostali za odmenu meteostaničku, ostatní si odniesli okrem poznatkov aj malý prezent

**OSLAVY VÝROČIA VYSOKEJ ŠKOLY**

Vysoká škola ekonómie a manažmentu v Bratislave si v tomto roku pripomína 20. výročie svojho založenia. Ide o súkromnú vysokú školu, ktorá pripravuje na profesionálnu kariéru odborníkov pre verejnú správu a regionálny rozvoj, pričom jej absolventi nachádzajú uplatnenie aj vo sfére manažmentu malého a stredného podnikania. Hlavným mottom jej zakladateľky a prvej rektorky Viery Cibákovej bolo podporiť vysokoškolskú vzdelanosť obyvateľov Slovenska a sprístupniť im štúdium priamo v regióne. Pre tento účel zriadila v desiatich mestách na Slovensku tzv. Miesto prvého kontaktu (MPK), ktorého hlavným poslaním bola propagácia školy a administratívna podpora pre záujemcov o štúdium s využitím moderných technológií. Pred 13 rokmi vzniklo jedno z nich aj v Brezne, preto niet divu, že vedenie školy prišlo okrúhle jubileum osláviť aj medzi svojich študentov, absolventov a podporovateľov na Horehroní.

Slávnostné stretnutie k otvoreniu akademického roka 2024/2025 pri príležitosti 20. výročia založenia školy sa uskutočnilo v poslednú októbrovú sobotu v priestoroch Mestského hotela Ďumbier. Pozvaným hosťom sa prihovoril súčasný rektor Ľuboš Cibák, ktorý ocenil silnú podporu zo strany mesta, ako aj Hotelovej a Obchodnej akadémie Brezno, s ktorými škola pred dvoma rokmi podpísala memorandum o spolupráci, a zároveň vyzdvihol fakt, že v Brezne evidujú už viac ako 600 absolventov VŠEM. Pri tejto príležitosti odovzdal pamätnú plaketu primátorovi Brezna Tomášovi Abelovi, ktorú za neho prevzal mestský poslanec a predseda komisie pre školstvo Daniel Struhár, ocenenie rektora získala aj Eva Dočekalová, riaditeľka Hotelovej a Obchodnej akadémie v Brezne, kde škola sídli, absolvent VŠEM a koordinátor spolupráce s mestom Brezno Andrej Barančok a programová manažérka Ivana Donovalová. Práve Ivana Donovalová už 13 rokov zastrešuje a koordinuje činnosť breznianskeho centra vysokej školy.

SPRIEVODNÁ DOKUMENTÁCIA: Fotografie v elektronickej podobe

**Defibrilátory v školách**

Všetky tri základné školy v Brezne od vlaňajšieho roka disponujú automatickým externým defibrilátorom, vďaka ktorému dokáže aj laická verejnosť poskytnúť účinnú pomoc pri náhlej zástave srdca. Ide o špeciálne prenosné zariadenie, ktoré jednoducho a zrozumiteľne inštruuje záchrancu celým procesom resuscitácie. Prístroj prostredníctvom priložených elektród dokáže zanalyzovať srdcovú činnosť postihnutého a v prípade potreby podať elektrický výboj ešte pred príchodom profesionálnych záchranárov. Všetky defibrilátory kúpilo mesto z vlastných zdrojov, pričom jeden stál zhruba 2200 eur vrátane náhradných detských elektród, informačných tabúľ a nástenných boxov, v ktorých sú prístroje umiestnené.

**SPOLOČENSKÉ AKTIVITY**

**OTVORENIE EXPOZÍCIE NOSTALGIA**

Mesto Brezno v utorok 30. apríla pozvalo širokú verejnosť na stavanie mája s folklórnymi súbormi Mostár a  Šťastné detstvo, po ktorom sa uskutočnilo slávnostné otvorenie dlho pripravovanej expozície z obdobia bývalého režimu s názvom *Nostalgia*¿ Pre tento dátum otvorenia sa samospráva rozhodla práve z dôvodu, že prvomájové oslavy boli súčasťou života za socializmu, na ktorých sa museli všetci zúčastniť, a toto spojenie je vhodné aj na sprístupnenie novej expozície pod bránou na Námestí gen. M. R. Štefánika 2.

Expozícia ponúka k  nahliadnutiu rôzne artefakty. Jej súčasťou sú panely, ktoré prostredníctvom textu, fotografií a videozáznamov približujú obdobie socializmu v meste pod názvom *Aj také bolo Brezno*. Obsah expozície najlepšie vyjadruje pozývací panel s textom: „ *Krajina a mesto mení svoju tvár a podoby, ľudia v ňom spôsob života. Je veľa toho, čo čas odniesol so sebou bez stopy. Mnoho však ostáva v dokumentoch, v našich spomienkach,  osobných príbehoch, na starých fotografiách. Historické múry a priečelia domov zaryto mlčia o dávno stratenom čase, akoby chceli zatajiť príbeh tohto mesta. Hlavne na tie smutné, temné príbehy z kontroverzného obdobia 2. polovice 20. storočia by niektorí najradšej zabudli. Pozývame Vás nahliadnuť do tohto obdobia. Bude to reflexia minulého a súčasného, čiastočne nostalgia alebo aj konfrontácia starého a nového v najširšom slova zmysle – v spôsobe života ľudí, príbehoch stavieb, mestských častí, miest a zákutí....“* Scenár a texty vypracovala kronikárka mesta Anna Štulrajterová, na realizácii sa podieľala aj  riaditeľka Horehronského múzea Ivica Krištofová*.* Väčšina fotografií pochádza zo zbierok Horehronského múzea v Brezne. V objekte na poschodí zaujmú obytné priestory charakteristické pre obdobie socializmu. Do priestorov nádvoria vrátilo život aj novootvorené Bistro pri MNV s terasou pod bránou vedľa mestského úradu. V utorok 30. apríla slávnostné otvorenie sprevádzal pestrý program pre deti aj dospelých, vystúpila Základná umelecká škola Brezno a kapela Tuzex Band.

SPRIEVODNÁ DOKUMENTÁCIA: Fotografie v elektronickej podobe

**ÚSPECHY DIVADELNÍKOV**

V  prvý májový piatok na Zochovej divadelnej Revúcej mesto Brezno reprezentoval Divadelný súbor Jána Chalupku. Hercom sa darilo vynikajúco. Zožali veľký úspech a obsadili hneď dve prvé miesta. V  kategórii divadla dospelých kolektív získal zlaté pásmo a priamy postup na celoslovenské kolo s inscenáciou *Všetko naopak*. Mladí Chalupkovci si získali zasa srdcia poroty s jedinečným muzikálom *Dievčatko so zápalkami*, rovnako si odniesli zlaté pásmo a s ním priamy postup na celoštátnu súťaž divadla dospelých hrajúcich pre deti Divadlo a deti.

Muzikál *Dievčatko so zápalkami* zožal úspech aj v Srbsku. Na 21. ročníku Festivalu Zuzany Kardelisovej v Kysáči si odniesol hneď niekoľko ocenení. Udelili mu Cenu za najlepšie predstavenie – Dievčatko so zápalkami. Simona Flochová, ktorá hrala Dievčatko dostala Cenu za pozoruhodný ženský herecký výkon. Cena za pozoruhodný mužský herecký výkon získali za postavy potkany Dárius Ďuriš, Gabriel Vagaday a Samuel Hudák. Cena bola udelená aj za kolektívnu hru – Dievčatko so zápalkami - Cenu za choreografiu získala Nina Ilievová

**publikácia Brezno a okolie z neba**

Súčasťou Bomburových slávností bol aj krst novej publikácie *Brezno a  okolie z  neba*, ktorú do života uviedla starostka Predajnej a predsedníčka Regionálneho združenia miest a  obcí Horehronia Tatiana Čontofalská a primátor Tomáš Abel za účasti spoluautora knihy Bohuša Schwarzbachera a  Martina Kmeťa z  vydavateľstva CBS. Čitatelia v  nej môžu objaviť krásu Brezna a okolia z vtáčej perspektívy, sú v nej unikátne letecké zábery. Starostka a primátor publikáciu uviedli do života pasovaním pomocou meča, zároveň jej popriali veľa čitateľov a aby sa dostala do rúk nielen Brezňanom, ale aj za hranice Slovenska.

**Memoáre MatejA TaslerA**

**V evanjelickom kostole** v nedeľu 17. novembra **uviedli do života výnimočnú knihu Puknutý kaleidoskop Kosodrevie. Memoáre napísal v sedemdesiatych rokoch minulého storočia evanjelický kňaz Matej Tasler, ktorý v Brezne pôsobil v rokoch 1938 – 1970. Vtedy však vydanie v knižnej forme nebolo možné. Vďaka synovi Ivanovi Taslerovi, jeho rodine spomienky veľkého človeka nezapadli prachom a uzreli svetlo sveta. Knihu v** evanjelickom kostole uviedli do života zástupcovia vydavateľstva Tranoscius, zborový farár Radim Pačmár, primátor Tomáš Abel, Ivan Tasler, konferenciér Fedor Mikovič. Bolo to milé stretnutie, plné rozhovorov a spomínaní na velikána, ktoré prostredníctvom rukopisu ponúka okrem iného jeho osobné svedectvo z obdobia druhej svetovej vojny a čias Povstania.

SPRIEVODNÁ DOKUMENTÁCIA: Fotografie v elektronickej podobe

**história rímskokatolíckej cirkvi**

**V rímskokatolíckom farskom úrade v Brezne uviedli do života a požehnali knihu** Brezno – história a súčasnosť rímskokatolíckej cirkvi **spoluautorov Milana Kováčika a Rafaela Ambrosa, ktorá mapuje históriu a súčasnosť rímskokatolíckej farnosti v Brezne. Výťažok z predaja publikácie venujú na opravu organu v kostole.**

**PAMÁTNÍK JOZEFA DekrétA Matejovie**

V deň 250. výročia narodenia jednej z  najvýznamnejších osobností slovenského lesníctva, 12. júla, sa v Brezne konalo slávnostné podujatie. Na nábreží Hrona odhalili bustu Jozefovi Dekrétovi Matejovie. Slobodné kráľovské mesto Brezno zohralo v  živote lesníckeho velikána významnú úlohu. Už po narodení 12. júla 1774 ho pokrstili u piaristov, pretože v jeho rodisku Dobroči na v Čiernom Balogu vtedy ešte nebola rímskokatolícka farnosť. V roku 1780 rodičia poslali šesťročného Jozefa do štvorročnej ľudovej školy piaristov v Brezne. Po jej ukončení pokračoval vo vzdelávaní, čo pripomína pamätná tabuľa z roku 1966 na priečelí budovy niekdajšieho piaristického kláštora a gymnázia.

Iniciátorom výstavby pamätníka bol rodák z Čierneho Balogu Pavol Datko, ktorý dlhé roky žil v Kanade. Financovanie diela zabezpečili Lesy mesta Brezno, Pavol Datko a  Slováci žijúci v  zahraničí. Návrh a realizáciu pamätníka zrealizoval projektant Milan Macuľa. Pri buste sa nachádza aj Dekretova lavička , ktorá váži 250 kg a busta 150 kg. Návrh vypracovala Zuzana Budzíková, model odlial Martin Palo, veľký vklad do diela vložil umelecký kováč Ján Gubčo.

SPRIEVODNÁ DOKUMENTÁCIA: Fotografie v elektronickej podobe

**Shaolinské kultúrne centrum**

Mesto Brezno už v roku 2019 nadviazalo spoluprácu s čínskym mestom Dengfeng a slávnym kláštorom Shaolin s tisícpäťstoročnou históriou Opát kláštora Shaolin Shi Yongxin po niekoľkoročných rokovaniach súhlasil so založením Shaolinského kultúrneho centra v našom meste. Do Brezna bol vyslaný shaolinský mních Shi Yanhe, ktorého vybral opát Shi Yongxin, aby spolu s našimi aktivistami budoval v Brezne Shaolinské kultúrne centrum. Toto centrum funguje v Brezne od roku 2023. Je jediné svojho druhu na Slovensku aj v Česku.

Shaolinské kultúrne centrum Slovensko je projekt zastrešený občianskym združením Cesty k rovnováhe. S podporou mesta Brezna nadviazali spoluprácu so Shaolinským kláštorom v Číne, ktorý je na zozname svetového kultúrneho dedičstva UNESCO. Počas svojej tisícpäťstoročnej histórie sa v kláštore Shaolin vyvinula jedinečná kultúra bojových umení Kungfu, medicíny a Zenovej praxe. Cieľom Shaolinského kultúrneho centra je sprostredkovať túto kultúru obyvateľom Slovenska a jej prostredníctvom vychovávať najmä deti a mládež, ale aj širšiu verejnosť k hodnotám mravného zušľachťovania, budovania silného a zdravého tela, sebadisciplíne, pozornosti, úcte a vlastenectvu. Shaolinský mních a slovenskí lektori trénujú žiakov na Základnej škole na Mazorníkove. Deti absolvovali mnoho súťaží a priniesli si už mnoho medailí. Reprezentovali aj čínske nehmotné kultúrne dedičstvo-kung-fu na Charitatívnom vianočnom trhu v Bratislave, na pozvanie čínskeho veľvyslanectva, kde sa zúčastnilo ďalších 20 krajín. Mnohé aktivity zabezpečuje slovenský reprezentant v tradičných čínskych bojových umeniach a odborník na čínsku kultúru Marián Laššák, ktorý v tejto východoázijskej krajine pôsobil viac ako desať rokov. Tohto roku patril medzi najdôležitejšie aktivity jedinečný Shaolin festival za účasti shaolinských mníchov, odborníkov na kungfu a na medicínu, zástupcov čínskej ambasády a ďalších hostí. Vystúpenie žiakov zo Shaolinského kultúrneho centra Slovensko a Viedeň, kungfu, čínska kaligrafia, čínska medicína, zdravotné cvičenia, meditácia a beseda so shaolinskými mníchmi – to všetko bolo v ponuke celodenného podujatia, ktoré sa konalo 14. septembra. Festival sa konal v Centre voľného času, Synagóge a Dome kultúry v Brezne.

**Dotácie pre kultúrne telesá**

Mesto napriek finančnej situácii v  samosprávach si uvedomuje potrebu podporiť kultúrne a  športové telesá v  Brezne, čomu sú naklonení aj poslanci. Dotácie schválili aj kultúrnym telesám:

* Detský folklórny súbor Šťastné detstvo získal 6245 eur,
* Dychový orchester Brezno dostal 5150 eur,
* Spevácky zbor mesta Brezna dostal dotáciu vo výške 6150 eur,
* Folklórny súbor Mostár získal dotáciu na šitie krojov vo výške 7935 eur,
* Divadelný súbor Jána Chalupku na zahraničnú reprezentáciu a na organizovanie podujatí Divadelná chalupka dostal dotáciu vo výške 14 520 eur.

**vojenské zemľanky z  vojny**

**Mesto Brezno v spolupráci s občianskymi združeniami v s**obotu 23. novembra **slávnostne otvorilo v lokalite Pohanské zrekonštruované vojenské zemľanky z druhej svetovej vojny. Súčasťou sú aj informačné tabule, ktoré približujú miestne udalosti z obdobia Slovenského národného povstania a príbeh 2. československej paradesantnej brigády.**

Sobota bola slnečná, no chladná, čo však neodradilo ľudí, ktorí milujú prechádzky prírodou, zaujímajú sa o históriu svojho národa, zúčastniť sa na jedinečnom podujatí. Kto mal chuť a silu, vyrazil po stopách hrdinov pešo smerom od stodoly na Pohanskom do vrchu, alebo návštevníkov k zemľankám vyviezli terénne autá. V cieli to bolo takmer autentické – partizáni, partizánska hudba, partizánsky oheň.  Účastníkov privítal primátor Tomáš Abel, ktorý zároveň priblížil príbeh vojenských zemľaniek, slúžiacich príslušníkom 2. československej paradesantnej brigády v ZZSR počas zimy v Nízkych Tatrách, na prelome rokov 1944/1945. Išlo o jednu z najlepšie pripravených a najbojaschopnejších jednotiek, ktorej jadro tvorili prevažne Slováci, ale aj rodáci z Podkarpatskej Rusi, Volynskí Česi a príslušníci iných národností. Rekonštrukcia pôvodných zemľaniek a sprístupnenie miesta turistom sa symbolicky viaže k 80. výročiu Slovenského národného povstania, v ktorom boli účastníci parabrigády významnou posilou.

SPRIEVODNÁ DOKUMENTÁCIA: Fotografie v elektronickej podobe

**oslavy Založenia Matice slovenskej**

Od založenia Miestneho odboru Matice slovenskej v Brezne uplynulo 105 rokov. Jubileum si pripomenuli v piatok 15. novembra podujatiami v synagóge. Oslavy matičiarov otvorilo v synagóge zábavné dopoludnie venované školákom. Mladí členovia Divadelného súboru Jána Chalupku žiakom prvého stupňa základných škôl zaujímavou formou porozprávali o putovaní Smelého zajka od J. C. Hronského. Popoludní sa uskutočnil slávnostný program spojený so spomienkou na Františka Kreutza a odovzdaním ocenení jednotlivcom a kolektívom. Primátor matičiarom za mesto venoval na činnosť finančný dar.

Breznianska matica si veľmi váži všetkých, ktorí s ňou spolupracujú, sú ústretoví a majú chuť a silu šíriť jej myšlienky. Za významný podiel na rozvoji miestnej a regionálnej kultúry, histórie, za ochranu a prezentáciu kultúrneho dedičstva Pamätný list predsedu Matice slovenskej si odniesla riaditeľka Horehronského múzea Ivica Krištofová, Základná umelecká škola pri príležitosti 65. výročia, Divadelný súbor Jána Chalupku pri príležitosti 100. výročia založenia a za prínos ochotníctva a divadelníctva.  Pamätný list za rozvoj vzdelávania, osvety, za aktívnu spoluprácu a ústretovosť pri šírení matičných myšlienok si z rúk predsedníčky MO MS prevzali: Melánia Dubínyová, Martina Ťažká, Július Obernauer, Milan Pivovarči, Radim Pačmár, Dušan Lukáč, Janka, Mirko a Marek Martančíkovci, Peter Daxner za FS Mostár, gymnázium pod vedením Daniela Struhára. Predsedníčka Ivana Kružliaková poďakovala za podporu, spoluprácu všetkým, ktorým sú matičné myšlienky blízke, ako aj jednotlivcom a kolektívom, ktorí sa na podujatí podieľali.

SPRIEVODNÁ DOKUMENTÁCIA: Fotografie v elektronickej podobe

**Horehronské múzeum**

Tohto roku múzeum pristúpilo k čiastočnej rekonštrukcii, resp. revitalizácii objektu Meštiansky dom, ktorého adaptácia pre účely múzea prebehla v osemdesiatych rokoch minulého storočia. Rekonštrukčné práce sa týkali podkrovných priestorov a sledovali revitalizáciu konštrukcie krovu, zníženie energetickej náročnosti objektu a čiastočné zlepšenie klimatických podmienok depozitárnych priestorov. Realizovala sa výmena strešnej krytiny,  zateplenia strechy a zateplenie podláh podkrovia. K prácam sa pristúpilo od septembra 2024, čomu predchádzalo vysťahovanie depozitárov umiestnených v podkrovných priestoroch. Zbierkové predmety a knižnica boli dočasne premiestnené do expozičných priestorov a tak historická expozícia Brezno v premenách času bola od augusta pre verejnosť uzatvorená. Práce boli ukončené v závere novembra 2024.

V júli tohto roku , počas veternej smršte, došlo k poškodeniu objektu múzea v Rázusovej ulici. Severná štítová stena objektu roľnícko – remeselníckej usadlosti v obytnej časti, ktorá bola postavená ako dočasná po obdobnej škodovej udalosti v roku 1998, neodolala náporom vetra a jej horná časť sa zrútila do dvora Okresného riaditeľstva Hasičského a záchranného zboru. K sanácii steny došlo v decembri 2024.

V roku 2024 bola opätovne aktualizovaná projektová dokumentácia rekonštrukcie objektu roľnícko – remeselníckej usadlosti, s cieľom zaradiť obnovu objektu do programu v rámci Plánu obnovy. V decembri 2024 Rada partnerstva odsúhlasila a schválila tento zámer, čo bola základná podmienka následných krokov smerujúcich k úspešnej realizácii zámeru.

Koncom roka z dôvodu odchodu do dôchodku skončila vo funkcii doterajšia riaditeľka Mgr. **Ivica Krištofová**. Pracovala v Horehronskom múzeu takmer štyridsať rokov, od roku 1987 na pozícii odborný pracovník – historik. Od augusta 2014, po úmrtí riaditeľa **Jána Weissa**, bola poverenou riaditeľkou, po absolvovaní výberového konania bola vo februári 2021 menovaná do funkcie riaditeľky.

**KULTÚRNE PODUJATIA**

**Deň matiek**

Deň matiek si pripomíname v  druhú májovú nedeľu, tento rok pripadol na 12. mája. Pri tejto príležitosti sa na námestí uskutočnil kultúrno-zábavný program venovaný nielen oslávenkyniam, ale celým rodinám. Akcia určená pre všetky vekové kategórie je už medzi verejnosťou obľúbená, o čom svedčí aj bohatá účasť. Podujatie otvoril primátor Tomáš Abel spoločne so zástupcom Miroslavom Fašangom, mamičkám zablahoželali všetko dobré k  ich sviatku a potešili ich ružičkou. Na námestí sa o skvelú atmosféru postaral herec a spevák Juraj Bača, známy tiež z televíznej šou Pečie celé Slovensko, poriadne to roztancovali členovia tanečnej školy Tančekovo a Zumba Kids, deti z  centra voľného času predviedli ukážky kungfu pod vedením shaolinského mnícha a zaujímavé bolo aj interaktívne vystúpenie Šialene smutná mamička. Deň matiek spestril aj sprievodný program, nechýbalo obľúbené maľovanie na tvár, atrakcie pre najmenších, tombola so zaujímavými cenami, rôzne aktivity pripravili aj dobrovoľní hasiči, deti sa tiež mohli odfotiť s maskotmi.

SPRIEVODNÁ DOKUMENTÁCIA: Fotografie v elektronickej podobe

**turistický výstup stredoškolákov**

Chata Milana Rastislava Štefánika na hrebeni Nízkych Tatier sa už po ôsmykrát stala cieľom turistického výstupu breznianskych stredoškolákov, ktorí si takýmto spôsobom pripomenuli jednu z  najvýznamnejších osobností slovenských dejín. Podujatie už tradične zorganizoval Miestny klub Spoločnosti Milana Rastislava Štefánika Brezno s  podporou breznianskej samosprávy pri príležitosti 105. výročia jeho úmrtia v prvý májový piatok. Účastníci stretnutia, ktorých bolo bezmála sto, spoločne prekonali viac ako šesťsto výškových metrov a z Trangošky na legendárnu Štefáničku vyniesli spomienkový veniec. Za toto symbolické gesto im poďakoval aj primátor a  zároveň predseda Klubu M. R. Štefánika v Brezne Tomáš Abel: „*Som rád, že náš klub spája ľudí, ktorým sú blízke Štefánikove myšlienky a  spoločne vyvíjame činnosť, na ktorú môžu byť hrdí obyvatelia regiónu i  samotná spoločnosť.“*

SPRIEVODNÁ DOKUMENTÁCIA: Fotografie v elektronickej podobe

**festival dychových hudieb**

Mesto Brezno, Základná umelecká škola v Brezne a Dychový orchester Brezno priniesli na námestie v máji tretí ročník festivalu dychových hudieb Mladé talenty. Podujatie, ktoré otvoril primátor Tomáš Abel spoločne s  poslancom mestského zastupiteľstva Martinom Ridzoňom, ukázalo, že tento žáner je obľúbený nielen u staršej generácie. Festival začal živou pozvánkou, sprievodom dychových hudieb ulicami mesta, na ktorý sa obyvatelia prizerali aj z okien a balkónov svojich domovov. Od samotného začiatku vládla na podujatí skvelá nálada. Návštevníci sa mohli pohodlne usadiť a tešiť sa z príjemných tónov v podaní detských a mládežníckych orchestrov z rôznych kútov Slovenska. Vystúpili Dychový orchester Nitra, Istropolis Bratislava, Dychová hudba Lúžňanka, Detská dychová hudba Hradišťanka, Dychový orchester ZUŠ Brezno, spoluúčinkovali Mažoretky Akord Hradište. So svojím repertoárom a sólistami sa predstavila aj Vojenská hudba Banská Bystrica. V rámci spestrenia nechýbal sprievodný program so vzdelávacím charakterom. Základná umelecká škola Brezno predstavila svoj hudobný, výtvarný a  tanečný odbor, a to prostredníctvom hudobných a  tanečných vystúpení pomedzi umelecké vstupy jednotlivých dychových orchestrov. Výtvarné umenie odprezentovala cez maľby, ktoré deti tvorili priamo na námestí.

SPRIEVODNÁ DOKUMENTÁCIA: Fotografie v elektronickej podobe

**Noc múzeí a  galérií**

Tretia májová sobota patrila 20. ročníku celoeurópskeho podujatia Noc múzeí a  galérií. Zaujímavý program pripravilo aj Horehronské múzeum. Hlavným cieľom je priblížiť činnosť múzeí a galérií, a tak prispieť k lepšiemu pochopeniu ich významu pri ochrane kultúrneho dedičstva. Brány Horehronského múzea sa otvorili už popoludní o 16. hodine, pričom bohatý program sa uskutočnil vo všetkých priestoroch. Na radnici sa návštevníci mohli vybrať na vandrovku za remeslom spojenú s tvorivou dielňou, ktorá bola v  ponuke aj v  meštianskom dome na trinástke so zameraním na výrobu moderného abstraktného prvku z  prírodných materiálov. V dvoch vstupoch v Mestskej veži sa záujemcovia inovatívnou formou dozvedeli menej známe informácie o  gen. M. R. Štefánikovi, v  priestoroch evanjelickej fary sa oboznámili s  Literárnym Breznom, ktoré je rozdelené do troch častí. Ponúka stručnú históriu o  literárnom živote v  meste, obsahuje materiály o  živote a diele Martina Rázusa a v tretej sú v chronologickom slede predstavené literárne osobnosti – od polovice 17. storočia až po súčasnosť. Večerné chvíle už patrili pozorovaniu planéty Zem vďaka jej 5-metrovému modelu – Terralónu pod záštitou Krajskej hvezdárne a planetária M. Hella v Žiari nad Hronom. Počas celého podujatia až do neskorých večerných hodín návštevníci mohli tiež absolvovať prehliadku aktuálnej výstavy Etudy z dreva – Bytový doplnok a  stále expozície (historickú Brezno v  premenách času, etnografickú Život a kultúra ľudu na Horehroní.

**DNI MESTA BREZNA**

Tohtoročné mestské slávnosti - Veľkolepé Dni mesta Brezna 2024 sa uskutočnili v termíne od 31. mája do 1. júna. Návštevníkov Kráľovských dní Horehronia od zábavy, spevu a tanca neodradilo ani nepriaznivé počasie.

Na Dni mesta zavítali už vo štvrtok aj jarmočníci. Návštevníci mohli obdivovať pestrú ponuku tovaru, remeselníckych výrokov či ochutnať rôzne špeciality. . Organizátori Dní mesta pri zostavovaní programu ani tentoraz nezabudli na mladých športovcov a v rámci sprievodných podujatí im venovali celé štvrtkové dopoludnie. Potešila rekordná účasť. Až 150 žiakov a  študentov z 13 škôl z celého okresu sa tento rok zúčastnilo na športových hrách, ktoré sa stali už pravidelnou súčasťou mestských osláv. Pri príležitosti blížiacej sa letnej olympiády sa v  Brezne dokonca rozhorel aj olympijský oheň. V piatok dopoludnia námestie patrilo mladým. Žiaci a študenti predviedli svoj talent, šikovnosť, zmerali si sily v rôznych netradičných disciplínach. Večer sa potešili na vystúpeniach umelcov.

Počasie v sobotu doobeda nesklamalo, napriek tomu, že hlásili dážď. Potešili sa hlavne kolektívy, ktoré sa od skorého rána pustili do tradičného varenia guľášov. Výťažok z predaja mesto venuje Kamilke, ktorá trpí spastickou formou mozgovej obrny . Úvod sobotného hudobného večera patril slovenskej herečke a  speváčke Barbore Švidraňovej s kapelou Basie Frank Band. Zahanbiť sa nenechal ani Samo Tomeček s  Milujem Slovensko Band, ktorý si po úvodnej piesni z  kultového muzikálu Na skle maľované ihneď získal breznianske publikum. Dni mesta 2024 napokon vygradovali koncertom českej speváckej legendy. Dalibor Janda na pódiu vystúpil aj so svojou dcérou Jiřinou. Program napokon ukončil veľkolepý ohňostroj a  záverečná Oldies party v podaní domáceho DJ Kera.

SPRIEVODNÁ DOKUMENTÁCIA: Fotografie v elektronickej podobe

**O Bomburovu šabľu**

Na súťaž 27. ročníka medzinárodnej kresliarskej súťaže prišli kresby okrem Slovenska z  Čiech, Ukrajiny, Poľska, Grécka, Iránu a  Srbska. Hodnotila odborná porota v zložení: predseda Peter Zifčák, členovia: Ferdinand Hrablay, Erika Šándorová, Ivo Chadžiev a Daniel Rakyta. Víťazom medzinárodnej kresliarskej súťaže O Bomburovu šabľu blahoželali hostia Dní mesta v synagóge Na slávnostnom vyhlásení výsledkov 27. ročníka s  názvom Domáci kutil sa prihovoril a  ceny odovzdal primátor Tomáš Abel. V kategórii dospelých sa rozhodli udeliť prvé miesto Ľubomírovi Kotrhovi z  Trenčína, druhé Petrovi Sedlákovi z  Prešova a  tretie Miroslavovi Barvirčákovi zo Svidníka. Čestné uznanie získali: František Bojničan, Hlohovec, Dariusz Dabrowski, Poľsko, Vladimir Kazanevsky, Ukrajina.

SPRIEVODNÁ DOKUMENTÁCIA: Fotografie v elektronickej podobe

**pivný festival**

Do Brezna zavítal pivný festival s  rodinnou atmosférou. Kto prišiel 14. a 15. júna na námestie, mohol ochutnať zo 40 druhov čapovaných pív, z  rôznych pivovarov zo Slovenska a  zahraničia, spoznal veľa pivných štýlov tradičných, ale aj nových chutí. Počasie v  piatok a  sobotu našťastie prialo, no v prípade dažďa bol pripravený veľkometrážny stan. Organizátorom bol tím firmy z Pezinka, ktorá sa zaoberá predajom remeselného piva viac ako 15 rokov. Súčasťou bol bohatý kultúrny program.

SPRIEVODNÁ DOKUMENTÁCIA: Fotografie v elektronickej podobe

**koncert Haberu a skupiny Team**

Jedinečný zážitok sme v breznianskej Aréne mohli zažiť 26. júna na koncerte rodáka z Brezna Paľa Haberu a skupiny Team, ktorá v rámci turné po Slovensku oslávi 60 rokov svojho frontmana a 40 rokov svojho trvania. Návštevníkov čakala viac ako dvojhodinová šou nezabudnuteľných hitov. Paľo Habera a skupina Team po päťročnej pauze absolvovali šnúru koncertov. Paľo Habera v Brezne naposledy koncertoval v roku 2012. Ľudia boli nadšení, že ako Brezňan a čestný občan Brezna zavítal aj do nášho mesta. Jeden z iniciátorov tejto skvelej myšlienky, ktorá vznikla počas leta 2023, bol primátor Tomáš Abel.   Koncert sa podarilo dostať aj do Brezna vďaka podpore vedeniu Železiarní Podbrezová, generálnemu riaditeľovi Vladimírovi Sotákovi a celej spoločnosti. Veľkolepý koncert si vyžadoval aj značné úsilie a veľa práce. Nie je to veru jednoduché, mesto s prípravami začalo už na jeseň minulého roka.  Aréna sa zaplnila do posledného miesta. Paľo Habera má na Brezno pekné spomienky a do svojho rodiska sa rád vracia. Mesto Brezno mu v roku 2020 udelilo titul čestný občan mesta. Ako pri oceňovaní povedal, veľmi ho to potešilo, v živote už dostal niekoľko cien, ale takúto ešte nie. Touto skutočnosťou bol ovplyvnený aj samotný koncert. Divákom sa často prihováral a povedal. „ *Do Brezna sa veľmi rád vraciam, pretože tu mám naozaj kamarátov, ktorí nimi boli vtedy, keď som ešte nebol populárny. Baví ma to byť s nimi stále a dúfam, že to tak bude do konca našich životov.“*

 SPRIEVODNÁ DOKUMENTÁCIA: Fotografie v elektronickej podobe

**Bomburove slávnosti**

Do mestského parku zavítal predposledný prázdninový víkend malý stredovek. Konali sa tu oslavy na počesť legendárneho rytiera Bomburu, ktoré organizuje mesto Brezno. Ponúkli nielen inscenované boje, ale aj bohatý hudobný program a  chutné jedlá. Otvoril ich dobový sprievod členov Berezunu a  ich hostí. Všetkým návštevníkom sa prihovoril, veľa zábavy a oddychu im poprial primátor Tomáš Abel. Zároveň na dvojdňovom podujatí privítal hostí z družobných miest z Poľska, Srbska a Čiech. Na svoje prišli najmenší, užili si bábkové predstavenie s pesničkami. Do čias minulých návštevníkov vtiahli ozbrojení rytieri z Berezunu, ktorí predviedli ukážky šermiarskeho umenia. Pestrým vystúpením potešili deti z  tanečnej školy Tančekovo, príjemnú a  pohodovú akustickú muziku na hranici folku, šansónu a  ostatných žánrov priniesol Divozel. Vo večerných hodinách úžasnú atmosféru na ľudovú nôtu ponúkla kapela Sokoly.

V sobotu od skorého rána to v mestskom parku poriadne rozvoniavalo. Partnerské mestá nielenže prezentovali v  stánkoch svoje mesto, krajinu, kultúru a  tradície, ale aj varili polievky podľa ich vlastnej receptúry. Ako prezradili hostia z  Nového Bydžova, zastupujúci Divadelný spolok Jirásek, pripravili špeciálny divadelný guľáš z  hovädzieho a  bravčového mäsa s  množstvom tajných ingrediencií, na vrchu s posypanou surovou cibuľkou. Zástupcovia Ciechanówa, ktorí reprezentovali združenie Biela včela, ponúkli tradičnú poľskú polievku Bigos, čiže kapustu s  mäsom, klobásou a hríbmi, z Čačaku zasa guľáš na srbský spôsob, kde nechýbala sladká paprika, bobkový list, vegeta, drvené paradajky, mrkva, dva druhy mäsa. Tradičný primátorský guľáš varil Dobrovoľný hasičský zbor Brezno - mesto a Divadelný súbor Jána Chalupku ponúkol ich typický Babguláš s fazuľou. Ľudia si nielen výborne pochutili, ale prispeli aj na dobrú vec. Výťažok z predaja mesto venuje 10-ročnej Natálke. Bohatý sobotňajší program na pódiu začal ukážkami kung-fu, deti potešila rozprávka Poklad za dračou horou, tancami folkloristi z DFS Červené jabĺčko či operení zverenci sokoliarskej skupiny z Banskej Štiavnice. Pravú letnú atmosféru navodil pesničkár Martin Libič a známa skupina Oblastné skutočnosti. Najväčšie hity jedného z najlepších a najuznávanejších slovenských spevákov všetkých čias zahrali Duchoňovci. Ľudia sa zabávali, tancovali, v  parku to poriadne žilo. Na záver oslavy spestrila ohňová šou.

SPRIEVODNÁ DOKUMENTÁCIA: Fotografie v elektronickej podobe

**Víno z  breznianskeho rínku**

Program počas druhého júlového piatka Breznianskeho kultúrneho leta pokračoval štvrtým ročníkom podujatia s názvom Víno z  breznianskeho rínku. Lahodný mok zo slovenských vinohradov si prišli vychutnať desiatky návštevníkov. Hostiteľmi štvrtého ročníka podujatia boli Mesto Brezno a  Vinársky klub Brezno. Na svoje si prišli milovníci kvalitných vín, ktorí mohli ochutnať exkluzívne vzorky z  rôznych vinohradníckych oblastí Slovenska. Predvíkendová akcia sa stretla s pozitívnym ohlasom verejnosti, lahodný mok z prvotriednych muštových odrôd viniča prilákal na nádvorie expozície Nostalgia¿ niekoľko desiatok návštevníkov

SPRIEVODNÁ DOKUMENTÁCIA: Fotografie v elektronickej podobe

**Gastro music festival**

Gastro music festival, ako najväčšie podujatie svojho druhu v  Európe, v  polovici augusta opäť zavítal na breznianske námestie, aby po roku znova priniesol do centra Horehronia chute a  vône z  celého sveta. Návštevníci si počas štyroch dní mohli v  originálnom retro štýle vychutnať nielen pouličné občerstvenie všetkého druhu, ale aj zaujímavý hudobný program. Vo štvrtok vystúpila mladá talentovaná speváčka Majka Valentová, piatkovú atmosféru na námestí spríjemnila new-age popová formácia King Shaolin, svoju tvorbu v akustickej verzii predstavila aj nitrianska kapela Everlong a trojicu interpretov uzavrela saxofónová diva Saxana Sapietová. Sobota už patrila skupine GeRock Kabát Revival, ktorá sa na pódiu striedala s populárnym soulovým spevákom Robom Pappom a  hudobníkom Braňom Mojsejom. Party bodku za sobotnými vystúpeniami dal slovenský DJ a producent, známy ako tvorca hudby pre Egov letný hit Žijeme len raz, Robert Burian. O nedeľný hudobný program sa postaralo bigbítové Duo Live Guitars. Organizátori nezabudli ani na najmladších návštevníkov, ktorí sa počas víkendu mohli vyblázniť v detskej zóne, kde nechýbalo množstvo hier, minidisco, maľovanie na tvár či rozprávkový kolotoč

**Kaviareň pod mestskou vežou**

V druhú augustovú sobotu námestie ožilo vďaka repeťáckym hitom v podaní speváckych hviezd. Zábava pod holým nebom si opäť získala srdcia všetkých divákov. Tradičné podujatie je obľúbené hlavne u priaznivcov nestarnúcich melódií, i keď nenechajú si ho ujsť rôzne vekové kategórie. V Kaviarni pod mestskou vežou hostitelia večera Duo Mirka a Ondrej postupne privítali svojich hostí. O skvelú zábavu sa postarala hudobná skupina Baróni, speváčka Karin Majtánová, kapela Heligonica, krásnym tanečným vystúpením potešili členovia Faber Dance Team Slovakia, pódium patrilo aj speváckej skupine Senior pri dennom centre Prameň. K úžasnej nálade neodmysliteľne prispelo domáce spevácke Duo Mirka a Ondrej. Diváci si opäť odniesli nádherné zážitky a skvelú náladu.

SPRIEVODNÁ DOKUMENTÁCIA: Fotografie v elektronickej podobe

**Divadelná Chalupka**

Rok 2024 sa stal pre nadšencov divadla v  Brezne a  okolí mimoriadnym, pretože oslavovali 20. ročník inšpiratívneho festivalu Divadelná Chalupka. Tohtoročný jubilejný ročník, ktorý sa konal v polovici septembra. nadviazal na úspechy uplynulých rokov. Program bol bohatý a  pestrý. Už tradične obsahoval predstavenia pre deti, mládež a  dospelých, čím pokryl široké spektrum diváckeho záujmu. Diváci videli výkony špičkových amatérskych divadelných súborov ocenených na viacerých krajských či celoslovenských divadelných prehliadkach a  festivaloch a nechýbali ani profesionálni umelci a zahraničný hosť. Aj žánrovo bol 20. ročník rozmanitý.

**Chalupkovo brezno**

V piatok 18. októbra v Brezne slávnostne otvorili 55. ročník podujatia Chalupkovo Brezno, ktoré je prehliadkou celoslovenskej záujmovej a tvorivej činnosti pedagógov. Organizátori vďaka kvalitnému programu každoročne pritiahnu do Brezna výnimočných pedagógov i porotu zloženú z kapacít na poli umenia. Slávnostné otvorenie Chalupkovho Brezna sa konalo v evanjelickom kostole. V sobotu dopoludnia sa konala v hoteli Ďumbier otvorená diskusia o školstve. Súčasťou podujatia bola aj vernisáž výstavy minuloročnej laureátky Ludmily Štupákovej v synagóge. Večer víťazov a vyhlásenie laureátov súťažných kategórií sa konal v sobotu večer v hoteli Ďumbier.

SPRIEVODNÁ DOKUMENTÁCIA: Fotografie v elektronickej podobe

**Shaolin festival**

V sobotu 14. septembra do Brezna zavítal jedinečný Shaolin festival za účasti shaolinských mníchov, odborníkov na kungfu a na medicínu, zástupcov čínskej ambasády a ďalších hostí. Na podujatie pozvali organizátori - Mesto Brezno v spolupráci s Centrom voľného času, Shaolinským kultúrnym centrom Slovensko, a Technickými službami – Kultúra a šport.

Shaolin festival, ktorého cieľom bolo priblížiť kultúru Shaolinského kláštora všetkým návštevníkom, sa na Slovensku uskutočnil po prvýkrát. V Brezne sa konal vďaka tomu, že vlani tu vzniklo shaolinské kultúrne centrum, jediné svojho druhu na Slovensku a v Čechách. Do Brezna bol tiež vyslaný shaolinský mních Shi Yanhe, ktorého vybral opát Shaolinského kláštora v Číne Shi Yongxin.

Festival bol rozdelený na tri časti. V doobedňajších hodinách v centre voľného času si deti mohli vyskúšať kungfu so shaolinským mníchom Shi Yanhe.  So shaolinskou medicínou, zdravotnými cvičeniami a meditáciou sa záujemcovia zoznámili v synagóge. Pod vedením shaolinského mnícha Shi Yanquan si vyskúšali Osem kusov brokátu a vypočuli si predstavenie shaolinskej medicíny v podaní Shi Yancai, čo nezostalo len pri slovách. Účastníci s problémami krčnej chrbtice si jeho umenie vyskúšali na vlastnej koži. Využil techniku masáže, akupunktúry a naprávania kostí a behom pár minút sa dostavilo uvoľnenie zablokovanej krčnej chrbtice, zlepšil sa rozsah pohybu a ustúpila bolesť. Festival vyvrcholil v mestskom dome kultúry. Vystúpením očarili žiaci a majstri Shaolinského kultúrneho centra Slovensko a Shaolinského kultúrneho centra Viedeň, zaujímavá bola tiež beseda so shaolinskými mníchmi.

**Župné trhy**

Už po tretíkrát pripravil Banskobystrický samosprávny kraj v spolupráci s Rozvojovou agentúrou BBSK a oblastnými organizáciami cestovného ruchu sériu podujatí zameranú na podporu regionálnych výrobcov. Župné trhy, ktoré sa aj tento rok konali vo viacerých okresných mestách v kraji, opäť zavítali koncom septembra aj do Brezna, aby poskytli miestnym výrobcom, farmárom a remeselníkom ďalšiu možnosť na predaj svojich výrobkov a podporili tak lokálnu ekonomiku.

Tretí ročník Župných trhov na námestí v Brezne spolu s členom Rozvojovej agentúry a poslancom BBSK Martinom Ridzoňom otvoril brezniansky primátor Tomáš Abel. Napriek nepriaznivému počasiu sa na podujatí zúčastnilo zhruba 40 remeselníkov a miestnych výrobcov, pričom každý z nich ponúkal svoj originálny, vlastnoručne vyrobený tovar. Jarmočnú atmosféru na námestí spríjemnili tvorivé dielne aj vystúpenie folkloristov. V rámci sprievodného programu vystúpil detský folklórny súbor Šťastné detstvo a návštevníci si mohli počas tvorivých dielní vyskúšať aj pletenie s Makovou Devou a výrobu kožených výrobkov s Erikou Kováčikovou.

**Mesiac úcty k starším**

Október sa do nášho povedomia zapísal ako Mesiac úcty k starším, v ktorom vyjadrujeme svoju vďaku a obdiv skôr narodeným.Pri príležitosti Mesiaca úcty k starším sa v Brezne už tradične uskutočnil koncert  v nedeľu 13. októbra v mestskom dome kultúry. Seniorov privítal primátor mesta Tomáš Abel, o skvelú náladu sa postarali Duo Mirka a Ondrej a speváčka nestarnúcich melódií Gizka Oňová.

**Lampiónový sprievod**

Lampiónový sprievod v Brezne je obľúbené podujatie, ktoré sa zvyčajne koná počas dušičkového obdobia a priláka množstvo návštevníkov, predovšetkým rodín s deťmi. Aj tentokrát sa desiatky z nich zišli pred mestským domom kultúry, aby po zotmení spoločne prešli na námestie s rozsvietenými lampiónmi a uctili si pamiatku tých, ktorí už nie sú medzi nami. Pri fontáne mohli zapáliť sviečku za svojich blízkych a prispieť tak k výnimočnej sviatočnej atmosfére, ktorú svojím spevom dotvorila talentovaná speváčka Zuzana Paulovičová. Na rozdiel od predchádzajúcich ročníkov účastníci sprievodu nemohli z bezpečnostných dôvodov vypúšťať lampióny šťastia, ktoré predstavujú značné riziko vzniku požiaru a ich použitie neodporúčajú ani hasiči.

SPRIEVODNÁ DOKUMENTÁCIA: Fotografie v elektronickej podobe

**festival Podstavekova heligónka**

V sobotu 9. novembra sa uskutočnil jeden z najúspešnejších festivalov Podstavekova heligónka. Každý rok je o vstupenky veľký záujem a inak tomu nebolo ani tentokrát. 22. ročník festivalu venovali dlhoročnému organizátorovi a muzikantovi, riaditeľovi Horehronského múzea v Brezne, Jánovi Weissovi, od úmrtia ktorého uplynulo v lete tohto roku desať rokov.. S úctou si zaspomínali aj na Jozefa Pančíka – Šmička, ktorý bol výrazným prínosom tohto podujatia a zomrel tohto roku. Pamiatku muzikantov si uctili hudbou, spevom a dobrou náladou. Kvalitný program 22. ročníka Podstavekovej heligónky pod záštitou primátora Tomáša Abela už tradične zostavil hlavný organizátor, srdcom oddaný tomuto festivalu Peter Berčík.

**FILM NAša líza**

V novembri premietali v kine Mostár dokumentárny film Naša Líza o odvážnej 18-ročnej francúzsko-slovenskej partizánke Elisabeth Blaho, pochovanej v Brezne. Dve pietne miesta v Brezne – vojnový hrob na novom cintoríne a na Krtičnej pripomínajú, že v ťažkom období, aj keď len na kratučké obdobie, Lisette pôsobila v Brezne a jeho okolí. V archívoch objavili mnohé zabudnuté dokumenty, ktoré umožnili natočenie dokumentu s dĺžkou trvania filmu hodina a dvadsať minút. Film zanechal v divákoch kina hlboké dojmy. Režisérka Veronika Homolová Tóthová spoločne so Soňou Benčovou, ktorá príbeh odhaľovala a skladala po kúsočkoch, si ako poďakovanie za dokonale vydarené dielo odniesli veľký potlesk. Pred premietaním dokumentárneho filmu priblížila režisérka, ktorá sa systematicky venuje príbehom tých, ktorí prežili hrôzy koncentračných táborov, komunistického prenasledovania, či tých, ktorí sa postavili zlu.

Príbeh Lisette predstavil Veronike Homolovej Tóthovej tlačový atašé francúzskeho veľvyslanectva Didier Rogasik, ktorý sa venuje bádaniu o Francúzoch, bojujúcich v SNP. Spolu so Soňou Benčovou objavili v archívoch mnohé zabudnuté dokumenty, napríklad aj o hromadnej poprave, počas ktorej zahynula aj Lisette. Vo filme účinkujú aj Chalupkovci z Brezna a KVH ČSĽA Anthropoid Mýto pod Ďumbierom

Elisabeth Blaho bola 18-ročná francúzsko-slovenská partizánka, ktorá bojovala v SNP. Do povstania sa zapojili aj jej rodičia – otec Eduard Blaho, Slovák a mama Marie-Antoinette, Francúzka. Lisette, ako ju volali, bojovala v partizánskej brigáde Jánošík, v IV. oddiele ako rozviedčička – prieskumníčka. Počas zimy 1944 sa chodila z hôr zohriať do domu rodiny Cibuľovcov, ktorí žili v Bacúchu. Neďaleko Bacúcha totiž mala partizánska brigáda svoj štáb. Začiatkom decembra, keď bola Lisette opäť u Cibuľovcov, ju niekto udal a prišla si po ňu Hlinkova garda spolu s nacistami. Brutálne ju vypočúvali vo väzení v Brezne, nič však neprezradila ani o rodine, ktorá ju skrývala, ani o partizánoch. Lisette popravili počas masakra pri Krtičnej v decembri roku 1944, kde prišlo o život 31 ľudí.  Hrob mladej ženy sa nachádza hneď pri vchode do nového cintorína v Brezne. Jej tvár sa díva z mramorového pomníka. Text na pomníku je aj vo francúzštine. Meno Alžbeta Blahová je vytesané aj na pamätníku v Krtičnej a po 80-tich rokoch od jej popravy bolo jej meno vytesané a zlatými písmenami namaľované na pamätník francúzskych bojovníkov v SNP, na vrchu Zvonica pri Strečne. Vďaka filmu sa rodina z Francúzska dozvedela pravdivé informácie o tom, za akých okolností zomrela ich Elisabeth. Vzácnu návštevu, rodinu Blahovcov, pred dvomi rokmi privítali v Brezne. V obradnej sieni vzdali úctu a vďaku mladučkej, len 18-ročnej Elisabeth Blaho za to, že bojovala a zahynula v boji za našu slobodu. Po vojne navrhol veliteľ brigády Jánošík partizánku na ocenenie, ku ktorému pribudlo ďalšie – najvyššie ocenenie Slovenského zväzu protifašistických bojovníkov Medaila Milana Rastislava Štefánika I. stupňa – in memoriam.

SPRIEVODNÁ DOKUMENTÁCIA: Fotografie v elektronickej podobe

**Ondrejský jarmok**

Ondrejský jarmok si na začiatku prvého decembrového víkendu zapísal už 534. ročník. Brezňania, Horehronci, ako aj návštevníci z rôznych kútov Slovenska si opäť prišli na svoje. Ulicami mesta sa šírila vôňa vareného vína, medoviny či čerstvo pečenej klobásy, sladkých trdelníkov a iných dobrôt. Remeselníci ponúkali rôzne výrobky, či už drevené, prútené, kožené, zo skla, šperky, ale aj keramiku, včelie produkty, bačovský riad, kožušiny, prírodnú kozmetiku, sirupy, rôzne hand mad výrobky, medovníkové srdiečka s rôznymi nápismi. Núdza nebola ani o všakovaký spotrebný tovar od výmyslu sveta, veď do Brezna zavítalo takmer 240 trhovníkov z rôznych kútov Slovenska, ale aj spoza hraníc, z Čiech, Poľska, z Maďarska, dokonca jeden aj z Talianska. Deti sa mohli vyšantiť na kolotočoch. K jarmoku neodmysliteľne patrí skvelá nálada. V piatok ju navodili ľudové hudby Čerešienka a Veselí chlapci z Horehronia, a veru bolo okolo nich poriadne veselo. Ľudia spievali a užívali si pohodu.  Sobotu si návštevníci vychutnali na Gazdovskom dvore, súčasťou ktorého bola tradičná zabíjačka, výroba tradičných zabíjačkových produktov od Salaša Zbojská, zohriala tiež zabíjačková kapustnica. Do Brezna zavítali aj priatelia z rumunského partnerského mesta Nadlak a dolnozemskí Slováci žijúci v Báčskom Petrovci v Srbsku, ktorí predviedli výrobu klobás, dokonca aj tradičnú výrobu masla. V mestskom parku hrali heligonkári, spievali chlapi Krnohári a ženičky zo speváckej skupiny Beňušianka. Počas troch dní v Brezne vládla úžasná atmosféra, jarmok bol plný radosti a jedinečných momentov .

SPRIEVODNÁ DOKUMENTÁCIA: Fotografie v elektronickej podobe

**Folklórny súbor Mostár**

Súbor Mostár pestrým programom 14. decembra divákov v mestskom dome kultúry opäť naladil na najkrajšie sviatky v roku programom Pokoj vám. Milovníci folklóru sa opäť tešili z krásnych ľudových piesní, tancov a hudby. V prvej časti sa predstavila seniorská zložka Senior. Vo svojom mládežníckom veku sa stali členmi FS Mostár a po rokoch sa opäť do svojho súboru vrátili a šíria krásy folklóru. Ich kroky nasleduje aj juniorská zložka, ktorá sa predstavila s premiérou tanca z Gemera. Tento rok bola hosťom mužská spevácka skupina Gašperani a s pestrým repertoárom vystúpila spevácka skupina, ktoré dlhé roky vedie Stela Ihrigová.  Druhý blok programu Pokoj vám patril vianočným koledám a piesňam v podaní sólistov spevákov v sprievode skvelej ľudovej hudby a speváčok Mostáru. Na záver všetci účinkujúci spoločne s obecenstvom aj za tónov fujár zaspievali jednu z najznámejších kolied Tichá noc, riaditeľ súboru Peter Daxner poďakoval divákom za ich priazeň a poprial im krásne vianočné sviatky.

**Ľadové mestečko**

Ľadové mestečko slávnostne otvorili v piatok 13. decembra. Návštevníkov privítal primátor Tomáš Abel, ktorý sa teší, že námestie počas najkrajšieho obdobia v roku opäť ožije. Zároveň poďakoval všetkým, ktorí sa na peknom projekte podieľali. Brezňanov pozdravila aj vzácna návšteva, čínsky veľvyslanec na Slovensku Cai Ge, ktorého účasť bola spojená so sobotňajšou výnimočnou akciou, interaktívnou prezentáciou nehmotného kultúrneho dedičstva Číny v hoteli Ďumbier. Podujatie organizovala Čínska ambasáda v Slovenskej republike spolu s mestom Brezno. Pán veľvyslanec všetkým zaželal pekné vianočné sviatky a šťastný nový rok 2025, ktorý sa podľa čínskeho lunárneho kalendára bude niesť v znamení hada, čo znamená múdrosť, bohatstvo, šťastie a dlhovekosť.

Okrem zahájenia korčuľovania na mobilnej ľadovej ploche na viac ako 300 metroch štvorcových bolo súčasťou aj divadelné muzikálové predstavenie Ľadové kráľovstvo a krasokorčuliari z Ice Skating Team – Brezno. Pódium patrilo kapele Iconito, známej piesňami Korene a Slovenské devy. Každý deň patrilo námestie korčuliarom.

SPRIEVODNÁ DOKUMENTÁCIA: Fotografie v elektronickej podobe

**FOLKOVÉ VIANOCE**

V dňoch 20. – 21. decembra sa uskutočnil obľúbený festival, ktorý v synagóge otvorila skupina Moruša, tohtoročný víťaz súťaže Košický zlatý poklad. Divákov potešili aj bratia Martin a Marek Geišbergovcov s herečkou a speváčkou Luciou Korenou. Večer ukončila autorskou tvorbou speváčka Katarína Koščová s Danielom Špinerom. Organizátorom a autorom Folkových Vianoc bol Matej Struhár. Druhý festivalový deň v rámci spolupráce Festival Folkové Vianoce je nielen o kultúre, ale aj o pomoci tým, ktorí to najviac potrebujú. Tentokrát výťažok z podujatia a občerstvenia venovali Patrícii Morongovej, ktorej bola diagnostikovaná detská mozgová obrna. Finančné prostriedky rodina použije na absolvovanie rehabilitácií v súkromnom rehabilitačnom centre v Banskej Bystrici.

**PREMIÉRA ChalupkovCOV**

Divadelný súbor Jána Chalupku uviedol v sobotu 21. decembra v mestskom dome kultúry premiéru novej autorskej inscenácie s názvom Bohdana, ktorá je na motívy známeho príbehu o Troch zhavranených bratoch. Dve predstavenia s návštevnosťou okolo šesťsto divákov sa stretli s veľkým úspechom. V hudobno-dramatickej inscenácii v réžii Mateja Struhára sa prepájajú rôzne druhy umenia – spevácky zbor, činoherné herectvo, tanec a posunkový jazyk. Tento príbeh nám pripomína, že aj v dnešnom svete je dôležité nezabúdať na to, že slovo má obrovskú moc a treba s ním narábať opatrne, najmä, ak sami mocou disponujete.

SPRIEVODNÁ DOKUMENTÁCIA: Fotografie v elektronickej podobe