**OBSAH rok 2024**

**úVOD Strana 5**

**BREZŇANIA VO VÍRE UDALOSTÍ Strana 6**

**MESTO MENÍ SVOJU TVÁR Strana 5**

**verejný a politický život Strana 11**

**OSLAVY, udalosti a návštevy Strana 11**

**SAMOSPRÁVA Strana 18**

**HOSPODÁRSky život Strana 30**

**HOSPODÁRENIE MESTA Strana 30**

**SPOLOČNOSTI S ÚČASŤOU MESTA**

**VÝSTAVBA A ROZVOJ MESTA Strana 39**

**OBYVATEĽSTVO Strana 49**

**DEMOGRAFIa a matrika Strana 49**

**demografickÉ UDALOSTI A JAVY Strana 53**

**ocenení obČANIA Strana 57**

**najpoužívanejšie priezviská Strana 57**

**ZDRAVOTNíctvo a sociálne Strana 67**

**nemocnica Strana 67**

**SOCIALNE**

**školstvo a KULTÚRa Strana 84**

**BREZNIANSKE ŠKOLY Strana 84**

**SPOLOČENSKÉ AKTIVITY Strana 85**

**KULTÚRNE podujatia Strana 90**

**ŠPORT Strana 104**

**ÚspeCHY športovcOV Strana 104**

**ŠPORTOVÉ PODUJATIA Strana 110**

**počasie Strana 115**

**breznianske rekordy Strana 115**

**CHARAKTERISTICKÉ JAVY strana 115**

**KLIMATICKÉ ÚDAJE STRANA 120**

**prílOhy Strana 122**

**ZOZNAM SPRIEVODNEJ DOKUMENTÁCIE strana 122**



**úVOD**

**BREZŇANIA VO VÍRE UDALOSTÍ**

Pripomenieme si celospoločenské aj regionálne udalosti a javy, ktoré ovplyvnili život obyvateľov nášho mesta v  roku 2024. Niektoré aktivity, spoločenské javy a udalosti si vyžiadali nutnosť spracovať informácie a fakty detailnejšie, preto sú opísané podrobnejšie v príslušných kapitolách.

**Spoločenská atmosféra je napätá**

Spoločenská atmosféra je na Slovensku dlhodobo veľmi napätá. Príčin, ktoré umocňujú zlý stav, je viac - pandémia, vojna na Ukrajine, klimatické zmeny, zhoršená ekonomická situácia, agresivita niektorých politikov či nenávisť šíriaca sa na sociálnych sieťach. Určite aj táto spoločenská atmosféra viedla k atentátu na slovenského premiéra Roberta Fica v máji tohto roku. Situácia sa však nezmenila ani po atentáte. Slovensko je naďalej veľmi polarizovanou krajinou, ľuďmi zmietajú emócie. Nespokojnosť časti obyvateľov so situáciou po nástupe novej vlády vyústila do organizovania protestov a štrajkov. Najviac vyjadrovali obyvatelia nespokojnosť s kultúrou. Na Slovensku vznikla občianska iniciatíva kultúrnej obce Otvorená Kultúra, jej členmi sú aj dve organizácie z nášho mesta. Účasťou na protestoch vyjadrujú nespokojnosť s aktivitami súčasného ministerstva kultúry. V nedeľu 17. novembra 2024, v deň boja za slobodu a demokraciu, sa symbolicky rozhorela Slovenská kultúrna pochodeň. Štafetový protest putoval z Humenného až do Bratislavy a 26. novembra sa zastavil v Brezne. Okolo námestia prešli desiatky Brezňanov spolu s organizátormi podujatia. To bolojediné podujatie v Brezne, kde naši obyvatelia vyjadrili verejne nespokojnosť so súčasnou vládou. Aj v nedeľu 17. novembra, v Deň boja za slobodu a demokraciu, keď sa v mnohých mestách konali protesty, breznianske námestie bolo prázdne. Ružové osvetlenie breznianskych dominánt pripomínalo večer Svetový deň predčasne narodených detí. Na občianskych protestoch s názvom „Slovensko je Európa“, ktoré koncom roka organizovala iniciatíva „Mier Ukrajine“ kvôli rastúcemu ohrozeniu demokratických hodnôt vo väčších mestách, sa niektorí Brezňania zúčastnili. Na sociálnych sieťach sa v Bratislave a Banskej Bystrici objavili aj transparenty s názvom nášho mesta. Podľa toho, ako Brezňania volili v dvoch tohtoročných voľbách, je však jasné, že tu žije viac ľudí ľahostajných, apatických alebo spokojných so súčasnou situáciou v spoločnosti, ako tých nespokojných.

**ZOMREL ČESTNÝ OBČAN MESTA BREZNA**

V sobotu 24. februára vo veku 88 rokov zomrel bývalý vynikajúci volejbalista Július Veselko. V období rokov 1953 – 1962 viackrát členom čs. reprezentačného družstva. Július Veselko bol breznianskym rodákom, čestným občanom mesta Brezna, Toto najvyššie mestské ocenenie získal v roku 2014. Ako hráč a neskôr ako hrajúci tréner v tíme Mostárne Brezno sa pričinil o to, že volejbal bol v šesťdesiatych rokoch minulého storočia najúspešnejším odvetvím breznianskeho športu.

*Podrobnejšie v kapitole* ***Oslavy, udalosti a návštevy***

**Voľby prezidenta**

Koncom marca a začiatkom apríla sa konali na Slovensku voľby prezidenta Slovenskej republiky. Po prvom kole volieb sa už v druhom kole rozhodovalo o tom, či sa naším prezidentom stane kandidát koalície Peter Pellegrini alebo kandidát opozície Ivan Korčok, Na základe výsledkov volieb na Slovensku sa stal prezidentom Peter Pellegrini; doterajší predseda parlamentu vyhral voľby so ziskom 53,12 percent hlasov. Bývalý minister zahraničných vecí a diplomat Ivan Korčok získal len 46,87 percent.  Súčasná koalícia Smeru, Hlasu a Slovenskej národnej strany má v Brezne viac voličov ako opozičné strany. Ukázalo sa to aj pri týchto voľbách. V porovnaní s celoslovenskými výsledkami volieb získal víťaz Peter Pellegrini v  Brezne ešte viac percent hlasov voličov. V druhom kole volieb prezidenta sa zúčastnilo menšie percento breznianskych oprávnených voličov ako bola celoslovenská účasť.

*Podrobnejšie v kapitole* ***Oslavy, udalosti a návštevy***

**VoĽby do**[**Európskeho parlamentu**](https://sk.wikipedia.org/wiki/Eur%C3%B3psky_parlament)

V júni nás čakali na Slovensku druhé tohtoročné voľby; volili sme poslancov do [Európskeho parlamentu](https://sk.wikipedia.org/wiki/Eur%C3%B3psky_parlament). Vyhrala ich strana [Progresívne Slovensko](https://sk.wikipedia.org/wiki/Progres%C3%ADvne_Slovensko) s 27,81 percent hlasov, druhá skončila strana [SMER-SD](https://sk.wikipedia.org/wiki/SMER_%E2%80%93_soci%C3%A1lna_demokracia) s 24,76 percentami.  Brezňania však volili opäť rozdielne. Vyhrala tu strana SMER - sociálna demokracia s volebným výsledkom 26,53 percent získaných hlasov. Progresívne Slovensko bolo až na druhom mieste, keď presvedčilo 24,87 percent breznianskych voličov. [Účasť vo voľbách](https://sk.wikipedia.org/wiki/Volebn%C3%A1_%C3%BA%C4%8Das%C5%A5_na_Slovensku) tu  bola opäť nižšia ako celoslovenská.

Nielen tieto celospoločenské udalosti a javy ovplyvnili život Brezňanov. Boli to aj podujatia a aktivity miestne a regionálne. Radosť a nadšenie prejavili obyvatelia mesta hlavne počas konania tradičných podujatí na námestí. Plné námestie bolo aj na piatkových a sobotných hudobných večeroch počas Dní mesta, kultúrneho leta, Bomburových slávností.

*Podrobnejšie v kapitole* ***Oslavy, udalosti a návštevy***

**Nová expozícia Nostalgia**

Po sprístupnení obnovenej mestskej veže, ktorá sa stala najnavštevovanejšou atrakciou mesta, prišla tohto roku na rad nová aktivita - expozícia *Nostalgia*. Mesto pozvalo širokú verejnosť na slávnostné otvorenie tejto dlho pripravovanej expozície z obdobia bývalého režimu na utorok 30. apríla do objektu na Námestí gen. Štefánika 2. Niekoľko rokov sa zbierali rôzne artefakty, v objekte na poschodí tak boli vytvorené historické obytné priestory, na prízemí sú panely, ktoré budú pripomínať a opisovať dobu socializmu v meste pod názvom *Aj také bolo Brezno*.

*Podrobnejšie v kapitole* **Spoločenské aktivity**

**Majstrovstvá Európy a sveta v kolkoch**

Naše mesto bolo od polovice mája miestom konania významnej európskej a svetovej udalosti. Počas dvoch týždňov sa tu konali Majstrovstvá Európy a sveta v kolkoch. Dejiskom európskeho a svetového šampionátu kolkárov bola Aréna Brezno. Na šampionát pozvali organizátori aj žiakov a študentov breznianskych škôl. Okrem športu bol pripravený kultúrny program, otváracie a záverečné ceremoniály, vystúpil Folklórny súbor Mostár. Brezňania aj návštevníci z okolia sa tešili z nádherných športových a kultúrnych zážitkov. Do Brezna zavítali športovci svetovej úrovne, zúčastnilo sa na nich okolo 400 hráčov zo 17 krajín sveta . Primátor prijal zástupcov organizátorov aj úspešných športovcov na ......

*Podrobnejšie v kapitole* ***Šport***

**80. výročie Slovenského národného povstania**

Celé Slovensko si v roku 2024 pripomenulo jubilejné 80. výročie Slovenského národného povstania. Centrálne oslavy sa konali v Banskej Bystrici. V Brezne sa pri tejto príležitosti konali regionálne oslavy, ktoré svojou účasťou poctil prezident SR Peter Pellegrini, poslanci Národnej rady SR, štátni tajomníci ministerstiev a ďalší významní hostia. Pri príležitosti osláv tohto výročia mesto obnovilo tradíciu kedysi úspešného športového podujatia, Polmaratónu SNP .

*Podrobnejšie v kapitole* ***Oslavy, udalosti a návštevy***

**Celoslovenská konferencia pre starostov**

Mesto Brezno bolo v októbrimiestom konania celoslovenského podujatia. Ministerstvo investícií, regionálneho rozvoja a informatizácie SR zorganizovalo v breznianskej Aréne pracovný kongres s komunálnymi lídrami, celoslovenskú konferenciu pre primátorov a starostov. V našom meste sa na tomto podujatí stretlo 1300 starostov a primátorov z celého Slovenska, viacerých členov vlády SR, ako aj najvyšších ústavných činiteľov SR. Okrem predsedu vlády Róberta Fica na kongrese privítali aj viacerých ministrov a podpredsedu Národnej rady SR Andreja Danka.

*Podrobnejšie v kapitole* ***Oslavy, udalosti a návštevy***

**Zákaz hazardných hier**

Ešte v decembri 2020 breznianski poslanci schválili celoplošný zákaz hazardných hier na území mesta. Umožnila im to novela zákona o hazardných hrách. Posledné tri herne v meste ukončili svoju činnosť až v auguste 2024. Toto rozhodnutie je splnením sľubu, ktorý mesto dalo našim obyvateľom. Pred herňou na námestí vysedávali na obrubníkoch ženy s deťmi a čakali na mužov s nádejou, že vyhrajú. Túto možnosť už v Brezne po novom mať nebudú. Len údaje odboru starostlivosti o obyvateľa z nedávnej minulosti hovoria o desiatkach prípadov, kedy poberatelia sociálnych dávok svojimi skromnými príjmami namiesto vlastných detí radšej kŕmili hracie automaty.

**Nové mestské spoločnosti**

Mesto tohto roku založilo dve spoločnosti s ručením obmedzeným. Predmetom činnosti Sociálneho podniku mesta Brezno bude starostlivosť o verejnú zeleň a detské ihriská, údržba a čistenie verejných priestranstiev či práce na stavbách realizovaných mestom Brezno. Úlohou spoločnosti Brezinky bude vybudovanie a prevádzkovanie ekologického a udržateľného hospodárskeho dvora so zameraním na chov mäsových plemien hovädzieho dobytka, výrobu krmovín, poľnohospodársku činnosť, rastlinnú výrobu a poskytovanie služieb v poľnohospodárstve a lesníctve.

*Podrobnejšie v kapitole* ***Samospráva***

**Ničivé krupobitie**

Extrémy počasia sa stávajú čoraz častejším javom aj v našich zemepisných šírkach. Začiatkom júla sme mali možnosť zažiť aj v Brezne jeden z nich. V pondelok 8, júla v podvečerných hodinách zasiahla mesto a jeho bezprostredné okolie extrémna prietrž mračien, mohutná búrka spojená so silným vetrom a ničivým krupobitím. Krúpy veľké ako stolnotenisové loptičky ničili všetko, čo im prišlo do cesty. Počas pätnástich  minút tu napršalo viac ako 25 milimetrov vody. Napriek tomu, že búrka trvala iba niekoľko minút, zostala po nej doslova spúšť. Ľadovec rozbíjal strechy, okná aj fasády, poškodzoval autá, lámal stromy a ničil úrodu. Záchranné zložky spolu s technickými službami, políciou, elektrikármi a mnohými ďalšími mali plné ruky práce pri odstraňovaní škôd a porúch. Mesto niekoľko týždňov sa pracovalo na odstránení škôd, ktoré spôsobila táto extrémne silná búrka s krúpami.

*Podrobnejšie v kapitole* ***Počasie***

**Monitorovacia stanica kvality ovzdušia**

**Na breznianskom námestí  bola od vlaňajšieho septembra – teda takmer pol roka –  umiestnená mobilná monitorovacia stanica kvality ovzdušia, prevádzkovaná Slovenským hydrometeorologickým ústavom.  Ako ukázali výsledky, Brezno má hlavne problém so znečistením prachovými časticami, ktoré pochádzajú v najväčšej miere z vykurovania rodinných domov tuhým palivom. Väčšina z nich je síce plynofikovaných, ale začalo sa hovoriť o zdražení plynu, tak sa začali kúriť opätovne aj drevom, často mokrým. Situáciu začalo mesto riešiť. Bolo prijaté nové v**šeobecne záväzné nariadenie o poplatkoch za znečisťovanie ovzdušia prevádzkou malých zdrojov a určenie zón s obmedzením prevádzky mobilných zdrojov. Od tohto roka monitoruje kvalitu ovzdušia a ďalšie dôležité meteorologické parametre v rámci celého intravilánu mesta Brezno niekoľko stoviek inteligentných senzorov. Sú osadené na stĺpoch verejného osvetlenia, pracujú v nepretržitej prevádzke a namerané dáta zaznamenávajú 24 hodín sedem dní v týždni. Údaje z nich sa automaticky prenášajú v pravidelných intervaloch na centrálny server a do aplikácie, prostredníctvom ktorej ich môže sledovať aj široká verejnosť.

**ZNIŽOVANIE POČTU OBYVATEĽSTVA**

Trend znižovania počtu obyvateľstva od roku 1997 pokračuje každoročne ďalej. Na začiatku roka sme mali 19 811 obyvateľov, na konci už len 19 672, čo znamená, že sa tohto roku v porovnaní s rokom 2023 znížil počet obyvateľov o139. Dôvodom sú dve skutočnosti; aj tohto roku máme prirodzený úbytok  55 obyvateľov, lebo zomrelo 215 našich občanov a narodilo sa len 160 detí. Úbytok obyvateľov bol zaznamenaný aj v dôsledku sťahovania; viac ľudí sa z mesta odsťahovalo, ako sa do Brezna prisťahovalo.

*Podrobnejšie v kapitole* ***Obyvateľstvo***

**mesto mení svoju tvár**

Každý rok sa v meste niečo nové postaví alebo opraví, čo vylepší život obyvateľov mesta. Aj v  tomto roku sa mnoho vybudovalo, zrekonštruovala, čo zmenilo tvár mesta. K zlepšeniu života obyvateľov prispejú aj mnohé rozpracované práce. Podrobnejšie o jednotlivých aktivitách v príslušných kapitolách.

**Renovácia architektonických prvkov hotela**

Najstarší obyvatelia nášho mesta dnes s nostalgiou spomínajú na veľkolepé plesy, večierky, či čaje o piatej, ktoré sa organizovali vo veľkej mestskej dvorane v päťdesiatych rokoch minulého storočia. V roku 1963 sa tieto aktivity presunuli do  novopostaveného mostárskeho závodného klubu.. Mestský dom osvety, ktorý mal sídlo a aktivity v súčasnom objekte hotela Ďumbier, postupne stratil svoje opodstatnenie a v roku 1969 bol zrušený. Mestskú dvoranu dostal k dispozícii podnik Reštaurácie Banská Bystrica. Ten ju postupnou necitlivou prestavbou výrazne zmenil. Z divadelnej sály sa po rekonštrukcii v roku 1978 stalo viacúčelové zariadenie. V roku 1988 začali aj s prístavbou hotela zo strany námestia. Tú už dokončilo mesto ako nový majiteľ v roku 1992. Do majetku ho opätovne získalo reštitúciou. Hotel prevádzkovalo mesto do roku 2012. Výsledky hospodárenia však neboli uspokojivé, preto objekt prenajalo súkromnému podnikateľovi. Po uplynutí doby nájomnej zmluvy v roku 2022 začalo objekt rekonštruovať. Postupnými úpravami vnútorných aj vonkajších priestorov tejto dominanty mesta chce objektu vrátiť pôvodnú noblesu. Za dva roky námestie aj zásluhou tejto rekonštrukcie viditeľne skrásnelo. Každý rok sa niečo opravilo. Hotel mal už novú bielu fasádu, v letných mesiacoch tohto roka pristúpilo mesto k renovácii pôvodných architektonických prvkov z obdobia secesie na priečelí hotela.

*Podrobnejšie v kapitole* ***Výstavba a rozvoj mesta***

**Pribudlo do majetku mesta**

Na Mládežníckej ulici malo Stredné odborné učilište Mostárne Brezno svoje objekty. Dlhé roky tu bola umiestnená škola a vo vedľajšej budove internát pre žiakov učilišťa. Od 1. septembra 2008 bolo Stredné odborné učilište vyradené zo siete škôl a pričlenené k Spojenej škole v Brezne, ako jedna z jej organizačných zložiek. Do objektu školy bývalého mostárenského učilišťa sa v roku 2010 presťahovala z mesta zo Záhradníckej ulice Špeciálna základná škola. Avšak objekt bývalého školského internátu bol nevyužívaný a chátral. Breznianska samospráva ešte v roku 2023 odkúpila budovu internátu od vtedajšieho majiteľa - Banskobystrického samosprávneho kraja za cenu 149 827,72 eur so zámerom premeniť nevyužívaný objekt na nájomné byty. Postupne plánuje revitalizovať celý areál v blízkosti plavárne a budúceho kúpaliska, vytvoriť tu hodnotný priestor pre športové aktivity aj bývanie mladých rodín. K tomuto cieľu prispôsobuje mesto aj ostatné aktivity.

V havarijnom stave je aj ďalší objekt v tejto lokalite. Výšková budova bytového domu na Mládežníckej ulici, naproti plavárne, je v súčasnosti v dezolátnom stave. Už dlhšiu dobu je znehodnocovaná. Päťposchodový objekt postavil zamestnávateľ Mostáreň Brezno začiatkom sedemdesiatych rokov minulého storočia ako malometrážne jednoizbové byty pre svojich zamestnancov. Malo to byť len dočasné bývanie pre mladé rodiny, ktoré čakali na pridelenie bytu. Po zrušení Mostárne získal celý objekt do vlastníctva súkromný podnikateľ, ktorý 63 jednoizbových bytov, resp. bytových buniek postupne prenajímal neprispôsobivým, hlavne rómskym rodinám. Títo budovu znehodnotili tak, že v súčasnosti už  nemôže slúžiť účelu, na ktorý bola postavená. Mesto Brezno sa roky snaží o odkúpenie všetkých bytov v súkromnom vlastníctve, nachádzajúcich sa v predmetnom bytovom dome a týmto spôsobom vyriešiť závažný problém s neprispôsobivými obyvateľmi žijúcimi v tejto lokalite. Nájomníci objektu nielenže znehodnotili celú stavbu; znečisťujú aj jej okolie a zhoršujú kvalitu života aj obyvateľom v okolitých domoch. Každý rok sa mesto snaží odkúpiť niekoľko bytov, ku koncu tohto roka už má tak v majetku 51 bytov v hodnote 582 466,84 Eur, zostáva odkúpiť ešte dvanásť, aby mohlo svoj zámer realizovať. O kúpnych cenách sa jedná individuálne s každým a sú výsledkom dohody.

*Podrobnejšie v kapitole* ***Výstavba a rozvoj mesta***

**Mesto kúpilo „Starú nemocnicu“**

Doterajší majiteľ - Nemocnica s poliklinikou Brezno predala mestu ešte v minulom roku „starú nemocnicu“ na Rázusovej ulici za cena 411 tisíc eur. Tento rozsiahly areál je už dlhšiu dobu nevyužívaný. Naposledy tam bolo doliečovacie oddelenie nemocnice a psychiatrická liečebňa. Lôžkové psychiatrické oddelenie v zadnej časti areálu sa tu z personálnych dôvodov zrušilo už k 30. januáru 2008. V roku 2009 bola presťahovaná do nemocnice z ekonomických dôvodov aj Liečebňa dlhodobo chorých. Dôvodom boli vysoké náklady na prevádzku budovy a okolia. Prevoz stravy a bielizne už len pre jedno oddelenie bolo náročné; aj prevoz pacientov na vyšetrenia do nemocnice prevádzku komplikoval. V nemocnici bol voľný priestor, a tak sa lôžkové oddelenie presťahovalo priamo do nemocnice. Od toho obdobia už  objekty využívané neboli. V budovách sa žiadne údržbárske práce nevykonávali, priestory neboli vykurované. Objekt psychiatrie bol voči vandalizmu lepšie zabezpečený, nakoľko boli všetky okná na prízemí zamrežované. V budove bývalej liečebne dlhodobo chorých často prespávali bezdomovci, ktorí sa do budovy dostali cez rozbité okná.  Z priestorov boli demontované a ukradnuté aj radiátory.

Mesto má záujem v areáli starej nemocnice zriadiť zariadenie pre seniorov, možno denný stacionár. Vedie ho k tomu najmä skutočnosť, že existujúce zariadenie pre seniorov a denný stacionár na Ulici Boženy Nemcovej už pre veľký záujem kapacitne nevyhovuje. A demografický vývoj obyvateľov mesta jasne naznačuje, že seniorov bude stále viac.

**Nový objekt v Banisku**

Banisko je jednou z najnavštevovanejších rekreačných oblastí mesta. Vyhľadávajú ho nielen turisti, ale aj tunajší obyvatelia. Denne tam stretneme Brezňanov na prechádzkach. Zároveň je táto oblasť východiskovým bodom na vyhliadkovú vežu Horné Lazy a tak hlavne cez víkend navštevujú túto lokalitu turisti a návštevníci z celého Slovenska. V lokalite, obohatenej v minulých rokoch o historický sad, náučné chodníky s vybudovanými altánkami, lavičkami či zvernicou s vysokou zverou, pribudol na jeseň tohto roku pekný drevený presklený objekt, kde sa môžu turisti aj domáci občerstviť a oddýchnuť si.

*Podrobnejšie v kapitole* ***Výstavba a rozvoj mesta***

**Komplexná obnova plavárne**

Breznianska plaváreň na starom Mazorníkove si v tomto roku zapísala polstoročnicu existencie a  komplexnú obnovu potrebovala ako soľ. Čiastkové opravy a  výmeny už nestačili. Mesto preto v máji tohto roku začalo s jej veľkou rekonštrukciou, ktorá je navrhnutá do etáp. Jedna z nich je prioritne zameraná na zníženie energetickej náročnosti budovy, výmenu vnútorných rozvodov a renováciu bazénovej časti, ďalšia počíta s optimalizáciou dispozičných riešení šatní a obnovou detského bazéna. Mesto pokračuje v diele významného architekta Vladimíra Dedečka, ktorý je autorom projektu. Držiteľom licencie jeho autorských práv je architekt Martin Kusý a ten trval na zachovaní pôvodného projektu. Pritom súčasný stav plavárne je už len torzom, keďže mnohé časti boli absolútne zničené, skorodované a  neplánovane sa museli odstrániť. Mnohé zásahy v 90-tych rokoch sa odklonili od pôvodného diela architekta Vladimíra Dedečka. Projekt sa však musel prepracovať a prispôsobiť požiadavkám držiteľovi autorských práv.

*Podrobnejšie v kapitole* ***Výstavba a rozvoj mesta***

**Čierne stavby a chatrče**

Mesto postupne búra čierne stavby a chatrče pri vstupe do mesta. V roku 2017 boli asanované budovy v Predných Hálnach. V chatrčiach za zdržovali skupiny obyvateľov, ktorí v okolí domov robili neporiadok a boli predmetom sťažností okolitých obyvateľov. Budovy už boli dlhšiu dobu prázdne a neobývané pre zlý technicky stav. V roku 2018 bol zbúraný najhorší a najkritizovanejší objekt, Predné Hálny 10. Vstup do mesta od Horehronia znehodnocovala už viac rokov aj zástavba starých ošarpaných domčekov v Drakšiari, v ktorých bývajú Rómovia. Najhoršia bola čierna stavba nazývaná aj ,,jaskyňa" postavená „načierno“ tesne pri hlavnej ceste. V roku 2024 dalo mesto tento objekt zbúrať.

**Obnovené vnútrobloky**

Ešte v roku 2023 sa mesto pustilo do najväčšej obnovy verejných priestranstiev na sídliskách za ostatné obdobie. Vďaka zdrojom z európskych fondov postupne vybudovalo vo vnútroblokoch na Štvrti Ladislava Novomeského a na sídlisku Mazorníkovo nové detské ihriská, fit parky pre seniorov, oddychové a stretávacie zóny s množstvom izolačnej zelene, obnovou prešli aj poškodené chodníky a schody, pribudli prvky drobnej architektúry, odpadkové koše, stojany na bicykle, lavičky, kontajnerové stojiská i nové stĺpy verejného osvetlenia. Koncom mája tohto roka obnovené vnútrobloky symbolicky otvorili a odovzdali do užívania verejnosti. Vytvorilo sa tu pekné, funkčné a bezpečné prostredie na trávenie voľného času, vhodné aj pre imobilných ľudí. Obyvatelia sa tešili aj z obnovenej zelene.

*Podrobnejšie v kapitole* ***Výstavba a rozvoj mesta***

**Nová kompostáreň**

V súčasnosti sa veľký dôraz kladie na triedenie biologicky rozložiteľného kuchynského odpadu a jeho následné ekologické spracovanie. Ešte v roku 2018 mesto na tento účel ponúklo majiteľom rodinných domov kompostéry, v roku 2022 boli na kuchynský odpad pre obyvateľov obytných domov umiestnené vo vybudovaných stojiskách na triedenie tohto odpadu hnedé nádoby. Každý týždeň tak technické služby odvážali zo stojísk aj tri tony biologicky rozložiteľného odpadu do kompostárne na Mostárenskej ulici. Sem privážali aj bioodpad z veľkoobjemových kontajnerov umiestnených na nábreží Hrona. Tohto roku bola ukončená výstavba novej kompostárne na Mliekárenskej ulici. Na jej realizáciu získala nenávratný finančný príspevok vo výške takmer 2,4 milióna eur z ministerstva životného prostredia. Zatiaľ je v skúšobnej prevádzke, od jari budúceho roku už budú všetok biologický odpad spracovávať na kompost v tejto novej kompostárni.

*Podrobnejšie v kapitole* ***Výstavba a rozvoj mesta***